amanoisuno/poetBack huggingface dataset:
辨畢方 鄭剛中 
比屋皆良民，爲盜豈無以。富足義所生，貧窮盜之始。凍餓家無儲，追呼官不已。妖幻隨鼓之，安得不群起。縱火資盜威，勢固自應爾。可笑說者愚，輙欲效柳子。赤文而白章，召禍豈其理。東南瓦礫墟，所向輒千里。如何好事者，逐此不逐彼。
前山尋蘭 鄭剛中 
眼債未全無，惜春心尚有。喜聞幽蘭臭，尋過東山口。披叢見孤芳，正似得佳友。小鍤破蒼蘚，護致歸座右。秀色逼塵埃，清芳動窗牖。愛媚固無厭，嗟惜亦云久。今爲花木者，貴重無與偶。第能吐青紅，貢獻率奔走。官舟塞古汴，往往載蒲柳。爾何守幽林，國香空自負。所幸無改芳，可使名不朽。
簡潘義榮 鄭剛中 
高槐記得綠陰垂，見公承詔趨丹墀。今兹疏梅弄香粉，公坐鯁切還棲遲。甘辭軟暖定速售，此獨難使壯者爲。苦言瞑眩上所急，出林之木風摧之。嗟吁世路每如此，我常感激横涕洟。賈生妙論逮伊管，絳灌之屬猶可移。長孺忠言豈真戅，其如御史能飾非。到頭至始天所惜，未肯容易登臯夔。且今投置在閑散，藥傷補敗終見思。公還故鄉掃一室，古書名畫四壁圍。賓客相過具杯酒，一笑萬事榮辱齊。雖然公豈忘世者，終念后稷由己饑。吾皇嘗膽愈思治，宣室賜對行可期。當有今時張萬福，懽呼再拜迎公歸。
酩酊且飲酒 鄭剛中 
料峭社日寒，酩酊且飲酒。中原困干戈，黠虜未授首。鄰邦復蟻聚，傷殺官吏走。使者部民兵，經月但斂手。豺狼群小心，伺隙欲嘷吼。吁嗟一身多，况復家數口。信如古人言，天地在杯斗。
建炎丁未自中夏徂秋不雨七夕日戲成一詩簡牛郎織女云 鄭剛中 
今夕知何夕，織女逢牽牛。雲軿擁高漢，仙事傳風流。人間適焦窘，龜兆生田疇。當時大軍後，皆抱糠籺憂。我勸二星者，鵲橋無謾遊。曷不攀天河，駕浪鞭龍頭。共化油然雲，白雨淋九州。無庸事機巧，下副兒女求。良宵幸款曲，願爾深自謀。無令一年中，虚煩天地秋。
代答 鄭剛中 
高才沐新詩，筆力回萬牛。諷我挽河漢，溥將膏澤流。吾聞天甚仁，愛民頒九疇。人間失彝叙，乃有偏毗憂。列星但隨旋，一氣同浮遊。詎敢弄天柄，私恩回旱頭。胡不自修德，和氣浹九州。奚煩雕腎腸，詩章遠相求。君其諭鄉鄰，此外無良謀。尚幾駐車駢，俯爲觀有秋。
巨濟弟書夢求詩爲賦古風云 鄭剛中 
稽首叩微妙，下筆書符若風雨。又復沃之瓊丘泉，過口腹腸如火煮。臨行戒以食腥穢，轉首蘧然成栩栩。吾聞有夢皆想成，此夢怪奇非想取。良由夙業種根凈，故此通玄受真語。會當役使三足烏，倒景乘風見王母。惟予墮入世網中，非孔非顔莫知祖。獨知抱正禦魑魅，符篆常疑不吾補。但留真火固臍下，每視丹砂賤於土。饑來得飽即快意，荼薺羶臊等甘苦。那知好慕長生人，保練形神乃如許。因觀侯夢悟昔非，嘆恨此身殊椎魯。便尋金篦去眼膜，爲汝他年看輕舉。
送林懿成解兵掾 鄭剛中 
公喻如龍媒，秋游身有神。暫此地上行，氣壓凡馬群。我喻如麋鹿，野性不受馴。逼迫到城市，邇邇常畏人。自知兩相懸，無以追後塵。故其拜典謁，曠廢不及頻。時於清夜夢，論議容相親。公今瓜過期，行色催車輪。窮達稍異趣，細歡復何辰。悔不忘鄙陋，日爲門下賓。周旋奉誨語，藥此傷敗身。追念已無及，扳緣寧有因。但能側兩耳，聽公登要津。上固知倪寬，俗吏徒云云。
午睡 鄭剛中 
藜羹飯脱粟，窮達未須計。日中困炎曦，到枕即昏睡。營營百爲擾，合眼盡遺棄。翛然一榻間，爛熟見真意。欲識太古風，去此不多地。我願四海平，圭竇永無事。夏臥法曹簟，冬夢公孫被。
寄姚文發 鄭剛中 
芳蓀小綉肩相拍，拍初同作江湖客。夢裏春風三十年，青銅照我頭都白。與公常日話瀟湘，恨不此身生兩翼。何如附驥得千里，再此搜尋舊踪跡。荷公覩物能我念，小字密書盈一尺。報言扶膝所經由，興廢存亡皆歷歷。吾家甘棠人所憐，今不見鸞空枳棘。至如叙述所知友，但若前生略相識。恍然沈痛念平生，讀盡寄書清淚滴。自嗟顦悴百憂身，慘慘中腸常感激。去年邂逅見中都，我正蹶蹄遭棄斥。相隨扶病出幽巷，買酒歸來款顔色。懷書亦復清渡灞，從此參商遠暌隔。公今館置得賢府，厚禮温顔同古昔。車魚足意長鋏閑，越聲不用思莊舄。果能援筆賦鸚鵡，自可使人皆辟易。他時依倚就聲價，疏蹻何由不離釋。惟予投置奥渫中，轉轉窮愁滿胸臆。春蠶未繭官督之，捋穗輸租瓶盎窄。誓将斸治十畝園，竹徑柴門閉聲寂。聲名雖不暫羶香，不願埋頭如李赤。爲公書此報東風，一夜楓林關塞黑。
天寒 鄭剛中 
清寒作新雪，玉花僅堆積。雲破煦朝曦，數霤忽消釋。餘陰變小雨，頗似煙羃羃。時見庭前槐，枯梢水珠滴。破愁無尊酒，慰眼有書籍。涵泳度窮年，所得固清適。
自笑 鄭剛中 
他人將錢買田園，尚患生財不神速。我今貸錢買僻書，方且貪多懷不足。較量緩急堪倒置，安得瓶中有儲粟。自笑自笑笑我愚，笑罷頑然取書讀。
歲暮 鄭剛中 
頑風動高空，陰雲壓平野。霰雪跳珠璣，歷亂擊疏瓦。袖手對寒窗，寂寞如噤啞。良朋莫相過，誰可慰懷者。豈不念得醉，傾壺絕餘瀉。火銷燈燼殘，一被不踰踝。天道無私窮，其窮則命也。
家旁有廟其巫每歲旦必鳴角作法以觴其神鄰里聞角聲則知其將曉矣 鄭剛中 
村巫吹角天將曉，里巷拜年爭欲早。我驚節物懶下床，眼看屠蘇心恅愺。未能免俗出門去，禮數乖煩無所考。春風堂堂不顧人，自向池塘綠春草。誰知此髮不堅牢，一回如此一回老。
浦江書院中 鄭剛中 
弱雲障陰黑，疏雨弄纖細。寒燈不生花，庭戶起愁吹。蟲話已停聲，夜半亦何啻。失手置書卷，撫心自驚悸。念此十年間，分明隨夢寐。一從雙鶴飛，顧影亦顦悴。病添女子愁，貧喪丈夫志。遠去松楸旁，團聚類兒戲。千金買卜龜，所用良失計。孤悲愈綢繆，萬感集腸胃。捲被拂空床，斑斑落清淚。
六月初八義榮司諫自福慶山見過奉陪遊西巖以新茶享石佛抵暮出山明日成古詩一章爲謝云 鄭剛中 
窮巷絕輿馬，衡門翳蒿萊。煩公赤墀步，踏我幽徑苔。念舊昔云有，此道今微哉。俗薄風義重，稍壓萬古回。衣冠冒暑至，笑語带凉來。愧無一尊酒，臨風相對開。乃得陪杖履，崎嶇訪巖隈。野寺生網蟲，長廊闃顛摧。晬容守孤殿，坐對寒爐灰。公獨屑瓊草，芬馨薦中懷。但念石佛古，豈顧多塵埃。妙語入幽隱，髙情肆徘徊。良覿若易奪，半規忽西頹。溪分隔流水，歸途恨難偕。獨立久瞻望，烟林綠洄洄。
晚村 鄭剛中 
暑雨霽餘飛，翻溝水鳴玉。半規入嵐霧，平疇愈新綠。時有牧歸牛，一笛過山曲。吾廬附幽深，四面蔭修竹。垂雲下林梢，驚鳥自爭宿。夜色迫書卷，呼童具燈燭。
始生之日石子壽我以詩所以相屬之意再三甚厚飲其酒歌其詩既至于醉也援筆爲十韻報之 鄭剛中 
五月居山晝清永，槐度微風舞疏影。兒童喜我懸弧辰，洒掃庭除具盤皿。烹鳬雋鵠未易辦，肴核隨時享桃杏。頗當杯杓念吾親，每歲在旁珠炯炯。今兹坐席小暌異，便覺親朋歡意冷。遠煩濃粉砑蠻牋，細寫親書過修嶺。堂中久闕起予論，遽此讀之雙眼醒。遐年厚福定由天，囑我既勤當謹領。永懷嘉意不能休，少慰蓼莪心耿耿。爲君儘放酒杯深，搔首浩歌成酩酊。
讀蘇子美文集 鄭剛中 
嗟乎，吾不及識子美，誦讀遺文淚如洗。公文意氣何所似，猛虎負山蛟得水。或如秋風入松竹，或如春温煦桃李。文章乃爾人可知，何事亨衢半途止。定應豪氣壓凡夫，不學持圓媚脣齒。孤芳獨寄叢林中，安得飄風不狂起。一盃失舉强名之，包裹鋒芒扼而死。天乎天乎庸可問，如子美者使作滄浪之釣民爾。
招潘文虎 鄭剛中 
親朋數日聞，俯仰作禮數。既事還書齋，妙畫倚庭柱。春蚓細縈紆，知子常我顧。坐此塵俗因，顔色阻良晤。遲疑負中心，恍若失所遇。新詩今鼎來，車馬審留駐。撥置或少間，尚幾枉前步。别來胸腹奇，彼此欲呈吐。當爲掃中庭，柏子香一炷。
感秋時寓龍德寺前 鄭剛中 
西風吹澹雲，小雨送殘熱。負砌兩梧桐，黄落下一葉。中宵暗燈火，冏冏窗前月。孤懷掛清愁，誰此伴心折。自顧欲何似，幽巷在窮穴。感動發悲鳴，啾唧夜不絕。曉起對青銅，兩鬢生華髮。
辛丑正月十三飲南廳 鄭剛中 
小槽瀝瀝流香乳，玉壺注入金鸚鵡。甘脆鋪陳薦肴俎，環爐數客不停舉。酒酣耳熱燈前舞，呼嗚不作兒女語。未到山頹且撐拄，窗外濛濛正春雨。
寓靈峰寺感懷 鄭剛中 
遙風入林篠，淅瀝生夜愁。明月過窗牖，照此虚室幽。念從出懷綳，志在承箕裘。唯知業書卷，何嘗識戈矛。去年妖寇興，盡破東南州。烟來走官吏，火過成墟丘。豺虎恣搏噬，鼯鼪嘯朋儔。碪俎血忠義，罝網羅善柔。皇皇勢窘急，有罅即願投。挈妻負幼子，敢謂生可偷。潛遁得幽僻，如魚初脱鈎。妥尾定驚膽，餘魂漸能收。今者王師來，元兇已拘囚。巢窟有餘類，尚此稽討搜。參商隔弟妹，阻塞無書郵。家在北山口，煙林裹滄洲。更此亂離後，當無一椽留。何但一堂廬，最苦悲松楸。使我思歸夢，枕邊清淚流。嗟嗟廟堂客，爲國須早謀。積薪從下燃，誰云無後憂。願令弄兵者，依舊操鋤耰。勿俾太平世，蟣蝨生鞮鍪。
靈峰聞秋雨 鄭剛中 
夜靜荷池葉翻翻，聲如珠璣落冰盤。小窗客夢忽驚破，知是秋雨來池間。清曉陰雲壓前山，凉風飄蕭起林端。病身便覺衣袂薄，蒲葵已作無情看。田家喧呼各相勸，年豐可望糠籺寬。更願朝廷念東南，吾儕自勉加盤餐。
宿長安閘口 鄭剛中 
天寒雲氣陰，地闊江岸敞。鼓動風勢狂，掀簸浪頭長。單繩纜扁舟，避雨宿深港。上有阿蘭若，危鈴作孤響。一夜魂夢寒，鄉國勞遠想。清霜作朝晴，舟師動帆槳。
安之叔盜後爲素求詩以此寄之 鄭剛中 
青黄固非瞽者事，五色亦解盲人目。皆知鬼瞰高人家，爭欲相夸造華屋。吾門今已似參元，更喜吹簫有名叔。樞蓬牖甕編此居，憎視紛華如桎梏。凝塵滿席一爐香，不以色界爲可欲。自非純白不受垢，脱洗安能異流俗。我方草草排數椽，隨分鷦鷯一枝足。簷前但許風月到，門外不妨松竹綠。其他世幻何足云，自古賢人在巖谷。
憶書 鄭剛中 
先子晚漂泊，家藏無全書。屋壁零落者，雨壞鼠竊餘。余生苦嗜古，葺治十載逾。上自大父來，手澤之霑濡。下自予從學，筆力之傳留。蓄積稍浩浩，籖牌漸疏疏。去門聞盜興，烈炬燃通衢。反覆竊自計，蕭然一先廬。茅茨蓋空壁，下無金與珠。盜當知我貧，肯爲留此居。方更埋書帙，顯號緘鎖魚。誰知妖焰來，一燎鄰里墟。家雖託南巷，屋火書亦無。萬古聖賢語，隨烟入空虚。所聚忽消散，腸熱唯驚呼。吾憐衰蹇身，視人百無如。每幸對黄卷，白日聊自娱。今者坐窮寂，頓覺雙眼孤。夜夢亦驚枕，憂心梗難舒。大慮廢文字，寖久成頑疏。未免伴畦丁，冥然荷犂鋤。
壬寅年南遊離白沙 鄭剛中 
木杪日未升，四野落寒霧。昏濛失岡巒，咫尺見行路。我獨何區區，犯此寒色去。重傷寄蹇身，百事已遲暮。既不早衝躍，要津先自據。又無二頃田，林泉閉門戶。方此念友朋，升斗活車鮒。行行乖素心，芒刺欲誰負。
至金谿與康功 鄭剛中 
客子遠羈棲，天寒夜幽獨。擁被薦孤枕，感嘆不自足。念與公平時，書卷共燈燭。事業志遠大，可但慕爵祿。騕褭頭不垂，果此先噴玉。駸駸官職場，意氣已神速。我方坐困苦，一命綫相續。盜雖哀王粲，屢作碪上肉。屋廬化飛烟，瓶盎無儲粟。豈不鄰北阮，分者誰半菽。今兹尋友朋，慚甲生面目。波濤歲云暮，正作垂翅鵠。公無遂獨笑，忍聽窮途哭。
宣和壬寅仲冬二十六日留别臨川陳泰穎 鄭剛中 
江南浙東千里搖，雁聚沙汀無定跡。偶然握手如平生，祗恐前身已相識。不然安得一羈旅，披露煩君出金石。我今漂泊又西去，草草分襟實堪惜。孤舟漾水如輕葉，何處烟村倚灘磧。明朝横枕清浪頭，夢破霜風正相憶。
至豫章茂直座上戲書 鄭剛中 
憶與故人分此袂，倒指數年今不啻。天涯何意得相逢，一笑向君聊破涕。靜垂雙耳聽韶頀，濯洗凡襟無鄭衛。頻将短燭翦寒花，正恐今宵如夢寐。
别茂直 鄭剛中 
故人官江濱，藹藹起清望。因漂似木偶，千里遠相向。窮達懷異趣，雅故恐遺忘。暨我即門墻，公喜不可狀。握手問辛苦，容我細伸吭。凛然高義生，開懷出雲上。銜恩在雙腮，圖報心愈諒。歲暮天益寒，江湖足波浪。篋中乃得詩，安流反門巷。
盜焚浦江龍德寺經藏與卷軸化爲玉諸公談禈論佛指真畫僞如泥中洗泥余竊不取且火之焚物無所不壞獨經卷不隨土木灰燼者理固灼然豈俟多談因戲爲一詩然不可以付寺僧也 鄭剛中 
盜火阿蘭若，一燎無餘屋。獨此龍宫書，入火變爲玉。琤然斷甓中，幖帙猶可目。衆謂有哲匠，秘願發心腹。提斧入崑山，雕鐫作奇福。不然紙墨灰，委地安可觸。或謂刻楮者，一葉尚難速。誰能俄頃間，就此千萬軸。吾聞一切法，萬物皆具足。法存形豈忘，法壞形乃覆。彼既自斷壞，智者莫能續。是書佛所傳，法性妙含蓄。無盡如虚空，生滅自興伏。貞嘗無動搖，堅固莫摧辱。文字遂因依，清凉逼炎酷。吾又稽儒書，如彼莊周屬。亦謂忠信人，水火不能毒。矧此微妙語，天人共歸宿。豈容輕破壞，一槩隨土木。想當妖焰燃，人驚鬼神哭。烟消火力寒，撥灰開韞匵。告爾緇衣流，營修愈宜篤。當求琅玕類，刳以函其牘。勿謂字畫泯，不可事觀讀。目擊道猶存，况復具輪轂。
玉女泉以招提孤僻而名高華清泉坐天寶荒淫而取誚元章寺丞作古詩一章廣坡公之意爲抱器適用而不擇所處者之戒鄭子竊謂天下之邪正美惡分明如黑白其有失所處者非知而爲之蓋見善不明而自以爲是也自以爲是則雖有先生之辨將奈之何哉次韻作玉女泉 鄭剛中 
安陸玉女泉，寒流隱叢薄。驪山華清泉，顯貴頗昭焯。二泉仙所留，暖氣注潺灂。後世入山人，塵垢賴疏瀹。詩翁道眼明，賢否善商擢。以謂驪山泉，有過不可藥。其他雖寂寥，清譽未衰落。都由天寶時，淫侈正乖錯。山水濫榮遇，譏誚亦難濯。出自安陸者，于今澹如昨。耕樵資滌弄，巖竇不扃鑰。地僻號幽窮，名高等河洛。猶人抱材器，戒在羞寂寞。詭笑事權豪，温顔捧杯杓。豈不暫羶香，遺臭非略略。噫嘻此誠然，但可付談噱。趣向如東西，岐路本來各。君子有顧藉，小人無愧怍。營營在聲名，遑恤墮溝壑。如古李赤者，章句頗能作。溷鬼豈不汙，自謂得所託。清都與鈞天，盛事咤揮霍。諂面就椒蘭，挽救不可縛。萬有一如赤，其肯在窮約。乃知詩翁言，可忌亦可樂。政恐清華池，憎翁非喜謔。
臨刈旱苗 鄭剛中 
我懷高臥心，而爲貧所迫。挽我赴塵賤，動與幽趣隔。磽田能幾何，旱穂正容摘。豈便得收斂，半屬租種客。分爭既不賢，烈日仍暴炙。勞生可羞嘆，皆爲糠籺窄。使得二頃肥，凶年不相厄。豈復論錙銖，驅馳在阡陌。自當杜衡門，清坐對書册。餘粟釀醇醪，笑似雙鬢白。
即事 鄭剛中 
夏木垂嘉陰，中夜微雨集。晨興涉西園，爽氣衣外入。側身過幽林，葉上見餘濕。菰蒲暗池塘，有鷺如玉立。樂哉吾此居，時平足堪葺。
丁未四月與李叔佩還錢塘道浦江井坑嶺賦此詩 鄭剛中 
扁舟絕驚濤，芒履陟修嶺。躋攀雖小勞，窈窕豈人境。巨石開雙關，有道細如綆。其中漸寬虚，闊步隨所逞。古木垂嘉陰，一覆餘里頃。寂寂艷山花，沈沈晦龍井。時有飛泉落，噴薄珠玉冷。毛骨皆清凉，反顧發深省。麋鹿聞人聲，駭去山之頂。春禽正對弄，决起不留影。豈知道上翁，甚愛幽獨景。如何蒙鄙外，一笑不相領。負負出前山，遲疑夢初醒。
王倅生辰 鄭剛中 
日馭駕輪入東尾，望後黑月將浹旬。惟時十月二十四，積慶高門生異人。霏霏霜華翦寒梢，天地嚴肅無妖氛。秘藏和氣付賢者，粹然不受世俗塵。觀其玉潤得嘉耦，羲之正恐爲前身。自從平步官職場，事業磊落難具陳。東陽古郡號富壤，寇火之後風俗貧。征財榷利日擾擾，藉公獨與人爲春。坐令七邑再生育，此德重大無比倫。吾聞造物甚昭爽，報公以壽當如椿。我公骨相已奇艾，道氣日日生精神。他時雍容入廊廟，端以黄髮爲甫申。題輿雖此暫留滯，隨分亦可酬佳辰。庭前香霧欲雲起，可無一醉歡邦民。
暑雨 鄭剛中 
結廬在深寂，芳簷蔭松蘿。天晴風日温，時有燕雀過。今兹夏暑雨，衡門可張羅。永嘆復自慰，幽興吾亦多。
和何元章 鄭剛中 
持此樽中酒，試共評韓柳。高才鳴道奥，俱是希世有。宗元失所依，論者微謂醜。退之甘窮約，名字全不朽。至今雌黄言，流落書生口。大抵貴致遠，成者未爲首。遑暇議古人，吾其御所守。
潘叔愚詩有歸家更讀萬卷書之語義榮司諫爲其未切於道也則作詩以警之而其序乃有終日談禪之語鄭子聞而笑之且書既不必讀則禪亦何必談乎復作一詩呈司諫公用前韻也 鄭剛中 
弟見兄賢文學飽，意欲書卷窮探討。兄知紙上道不真，爲弟談禪說枯槁。弟兄遊戲作三昧，妙語生風洗煩惱。頭鑽故紙大是癡，口祗談禪癡不少。冥冥道妙不容聲，口語文書俱未了。雖然公豈不解此，慧力絕人先洞曉。暫借北山葛藤話，誘引群生入深渺。雲堂齋散歸時想，自把萬緣俱一掃。
題赤松 鄭剛中 
世謂仙易得，漢武吾所知。終老坐迷妄，海上求安期。世謂仙難得，二王等兒嬉。安期自來顧，一笑相與歸。難易詎能詰，戃恍誰復窺。千古赤松事，話者君勿疑。凌遐與倒景，物外非無之。要須功行滿，乃可超塵泥。無懷輕誕心，鶴鹿浪欲騎。安期寄語謂世人，初平不是牧羊兒。
覽鏡 鄭剛中 
短髮不盈梳，年來半斑白。吾今四十二，敢望能滿百。負郭苦無田，安居未成宅。况復世路艱，國步日侵迫。未必松楸旁，常得看書冊。區區抱短見，貧賤中外隔。寄此鄉國間，踪跡亦如客。覽鏡酒杯空，浩歌天地窄。
代上傅帥十二月二十三日生辰 鄭剛中 
牙城霜月紅，稚耋擁晴晝。百拜黄堂前，共上太守壽。皆謂去年時，黠虜已深寇。一砲驚江南，衢婺幾失守。徬徨千里心，竄逸欲相蹂。公以活人手，銜金力營救。信賞激忠勇，厚禮羅傑秀。坐回虜馬頭，遁去如驚獸。邦人未遑息，鼠輩復狂嗾。郡兵無奇畫，轍亂失領袖。閉關守孤城，惴慄鹿在囿。我公登高墉，威德即下覆。仰見吾父者，歡舞悉解胄。一犂春雨耕，樂業遂如舊。生成荷終始，銘刻念前後。公之所常活，庸可億萬究。吾聞天地間，禍福靡虚授。陰功滿東吳，冥報豈容繆。當能壽我公，炯炯如列宿。下吏聞此言，喜躍倒冠綬。中興須鉅人，理亦天所祐。矧復有厚德，福祿宜愈茂。自恨如漂萍，孤跡太冗陋。邑佐雖賤役，不許久奔走。行將罷摘尾，違遠去左右。斂板集公門，依依已延脰。
石季平題李南畫石之傍曰叠石爲山已是一重公案况畫者耶鄭子見而笑之明日戲成伽佗問隨緣云隨緣居士即季平道號也 鄭剛中 
筆畫與石叠，二者均是假。惟彼此間山，如叠亦如畫。要當論真空，萬物同一馬。隨緣判此公案時，不知筆作麽生下。
每年家釀留一器以奉何元章今年持往者輒酸黄不可飲再以二尊贖過仍爲此詩云 鄭剛中 
吾廬託窮巷，有酒無佳客。年年家釀香，延首定攀憶。分持遠相遺，豈問杯杓窄。所貴明月前，共此一尊色。去年冬苦寒，雪水填四澤。甕面蟻不浮，弱糟無勁力。瓶罌貴潔清，而器不親滌。泥封意雖勤，審視頗無則。如聞近所往，惡味同食檗。恨無醇德將，非緣踰日昃。大類獻空籠，報賜煩雙璧。想當設肴餌，清興隨太白。流涎不及味，顧我豈逃責。我貧如陶侃，每蒙鄰舍德。墻頭有餘惠，不敢自專得。今復再分獻，庶以補前慝。願公領微衷，畢此無餘瀝。
對竹 鄭剛中 
勞生分素定，大患天所辱。時於塵埃中，許我對修竹。此君風味高，瘦骨不生肉。烟梢墮新籜，當面變蒼玉。風邀嘉月過，衆葉亂相觸。寒光下照之，到地影猶綠。誰能相從飲，莫聽人間曲。細響侑孤斟，洗卻一生俗。
擬和 鄭剛中 
馬瘦未爲病，不仁人乃辱。樂哉仁者居，更對蕭然竹。何曾不解此，日食萬錢肉。寧如祗藜藿，卻有階前玉。影亂鄴侯書，顛倒手都觸。清風過餘凉，散作酒尊綠。疏金忽瑣碎，天際一鈎曲。婆娑觀此身，要俗不得俗。
北山會飲 鄭剛中 
四圍明窗香霧塞，酒射玻璃成琥珀。無多酌我先有言，須識次公爲惡客。長鯨豈問湖海寬，偃鼠定知胸次窄。後園雜花如錦拆，風雨顛狂那可測。主人娱賓寧愛酒，勿以杯計當以石。君圖繼晷膏可燃，若欲留春古無策。
南陔五章二章章八句三章章四句  其一 鄭剛中 
陟彼南陔，有風惟薰。曷念劬勞，華髪盈巾。彼髮之華，尚可翦也。嗟嗟吾親，不可見也。
南陔五章二章章八句三章章四句  其二 鄭剛中 
陟彼南陔，其薰遠兮。慨我功名，今亦晚兮。功名之晚，尚可爲也。嗟嗟吾親，不可追也。
南陔五章二章章八句三章章四句  其三 鄭剛中 
彼居之子，庭闈休休。愛日之念，胡弗省修。
南陔五章二章章八句三章章四句  其四 鄭剛中 
瞻彼禽鳥，亦哺其母。養而弗驩，於孝奚取。
南陔五章二章章八句三章章四句  其五 鄭剛中 
敬爾身矣，懌其親矣。逮其暮矣，云何吁矣。
贈范茂直 鄭剛中 
范君才力信超群，與我暌離未十春。脱體文章都換骨，從頭宦業便通神。不應蓮幕淹餘刃，莫只花磚臥此身。好傍玉皇香案立，放教膏澤下斯民。
壬寅年南遊至衢州 鄭剛中 
分開平綠渡寒溪，溪外垂空日腳低。城郭重重隨望遠，峰巒處處與雲迷。窮通默定非難識，勞逸時閑太不齊。又向孤村烟樹下，見他烏鳥一番栖。
入信州 鄭剛中 
郵亭方此越三衢，已是江南十里逾。幽谷日來禽對語，平沙霜重雁相呼。溪旁障水横魚網，竹下開門出酒壺。物態人情隨處好，不煩客子嘆羈孤。
此心 鄭剛中 
金華山下赤松鄉，何日横門杜短墻。皮几鶉衣甘淡泊，竹陰花徑任徜徉。雨餘靜聽溪流激，風過時聞稻米香。緘負此心剛未遂，羨渠陶子傲羲皇。
甲辰年得男子經道以詩相賀因報之 鄭剛中 
兩夢嘗占女子祥，偶懸弧矢亦非常。渥洼方合生騏驥，枳棘安能出鳳凰。自顧此身無遠業，所期前世有遺芳。新詩相賀來何晚，湯餅惟公不在堂。
越江之岸人家皆臨水種竹叠石作逕其屋蕭然嗟今齒髮踰壯方坐兵火驚焚安得一居如此見之不勝饞慕 鄭剛中 
何人此地得幽居，竹石中間宅一區。可意江山千百里，有情花木兩三株。應無俗客驚吠犬，時有輕船過賣魚。卜築他年期效此，更添數架古人書。
和吳唐輔雪中同遊西湖之作 鄭剛中  西湖
平生聞說西湖好，眼礙紅塵未得看。款奉親朋今始到，俯臨波浪不知寒。異鄉把盞人都醉，同道論情我最歡。莫向人頭聽傳漏，且將燈燭照更闌。
和仲模梅花 鄭剛中 
亭亭清瘦出塵埃，高格端從物外來。先對雪霜含素艷，任教桃杏作紅腮。芬芳多向閑中得，孤寂偏尋靜處開。長願一枝横夜月，春風謾誕莫相催。
用韻寄仲模 鄭剛中 
又暖屠蘇入酒杯，可憐年去復年來。但能雕琢愁肝腎，豈慣縱横强頰腮。先子丘園荒不理，故人懷抱遠難開。行藏事業皆前定，祗恐吾儕鬢髮催。
和王才鼎懷錢塘 鄭剛中 
錢塘叛卒又嬰城，報至令人失意驚。天子於今猶自將，藩臣何以不知兵。官無良吏因循致，廟有成謨次第平。所惜湖山辛丑後，至今澄洗未曾清。
再和 鄭剛中 
我雖巖谷豈其卿，多壘于郊亦可驚。徒有丹心思報國，無因緩頰得論兵。跳梁狐怪今方逞，奮角狼星久未平。盍亦付之公子繡，慨然持斧爲澄清。
臨刈旱苗二首  其一 鄭剛中 
黄梅雨斷水如湯，百日連秋苦亢陽。所在自應知孝婦，孰云今尚有弘羊。沛然天澤因誰靳，蠢爾黎民重可傷。罪已佇聞須聖詔，中興仰首望君王。
臨刈旱苗二首  其二 鄭剛中 
可怪書生命分窮，頻年荒歉苦天公。枯陂盡作龜紋裂，旱穂渾如雀啄空。佃客腰鐮癡不割，長官受狀遠難通。歸來笑向兒童道，定是今年餓殺儂。
己酉正月大風寒米價騰踴菜色之民皇皇于道感而作是詩 鄭剛中 
昏昏日影有還無，謾誕春風勢力粗。品物固知春用意，細民其奈米如珠。未相秦越嘗憂國，不再臯夔愧服儒。骨髓有奇深自負，緘封無路薦區區。
義榮見示和禪月山居詩盥讀數過六根洒然但余素不曉佛法今以受持孔子教中而見於窮居之所日用者和成七首  其一 鄭剛中 
世態欹危轉覺難，年來宜我面西山。高情不出窗几內，至樂亦非文字間。願得好風常款款，不妨流水自潺潺。箇中有味誰同享，俗子卑陬莫强攀。
義榮見示和禪月山居詩盥讀數過六根洒然但余素不曉佛法今以受持孔子教中而見於窮居之所日用者和成七首  其二 鄭剛中 
不曾貪進不曾休，俯仰人間今白頭。一切有爲皆妄幻，十方無礙足浮遊。誰言學佛須披衲，頗笑求仙唯造樓。只有隨緣是真諦，穏憑舟楫濟安流。
義榮見示和禪月山居詩盥讀數過六根洒然但余素不曉佛法今以受持孔子教中而見於窮居之所日用者和成七首  其三 鄭剛中 
陋屋三間草蓋成，四時蘭菊薦芳馨。但知後圃多栽橘，何必陽山獨采苓。破睡雪花茶滿盌，慰懷春色酒盈瓶。與人無怨亦無德，自覺長年心自寧。
義榮見示和禪月山居詩盥讀數過六根洒然但余素不曉佛法今以受持孔子教中而見於窮居之所日用者和成七首  其四 鄭剛中 
官不追求盜不窺，得閑終日閉荆扉。有時斸圃趁春事，幾度荷鋤隨月歸。酒裏最思陶靖節，江邊時憶謝玄暉。自知此外無他障，一任蕭然鬢髮稀。
義榮見示和禪月山居詩盥讀數過六根洒然但余素不曉佛法今以受持孔子教中而見於窮居之所日用者和成七首  其五 鄭剛中 
松林竹塢雨冥冥，對坐焚香一縷青。掃壁靜開摩詰象，研朱閑點太玄經。愚癡我豈能無漏，警悟人皆誚不靈。允願凉風吹酗毒，要令舉世得醒醒。
義榮見示和禪月山居詩盥讀數過六根洒然但余素不曉佛法今以受持孔子教中而見於窮居之所日用者和成七首  其六 鄭剛中 
瓜滿前疇菜滿畦，赤松屋北寺居西。不村不郭常安穏，非律非禪自整齊。靜見游魚潭底樂，任從幽鳥葉間啼。此心得趣知誰解，一月寒光印碧溪。
義榮見示和禪月山居詩盥讀數過六根洒然但余素不曉佛法今以受持孔子教中而見於窮居之所日用者和成七首  其七 鄭剛中 
經史何須萬卷開，書多方朔反詼諧。能言正恐迷難出，絕學方知進有階。角逐英雄都掃地，留傳功業謾磨崖。若無反照觀心術，永墮諸塵萬事乖。
石季平嘗爲于仲模詩改二字後仲模有詩來復用韻報之且慶朋友間漸能琢磨責善追復古風焉 鄭剛中 
趙璧微瑕豈易攻，抉磨深賀得良工。古人規誨有餘樂，近世交朋無此風。二字相禆何預我，一篇兼報重煩公。新吟若掛高門外，價比千金迥不同。
寺前書院中寄季平 鄭剛中 
已投幽僻避塵坌，更向簷頭著小門。滿案韋編供白晝，一爐柏子對黄昏。後生秀爽慚無補，舊學荒凉喜再温。此外清愁是何許，杜詩韓筆少人倫。
後圃石榴初爲夏日所暴得秋雨所爛易落雀又從而竊之樹間日以彫疏顧其餘尚可侑吾小飲因成一詩而摘取之 鄭剛中 
初見纍纍小圃中，鼠偷雀啄樹將空。久遭日暴皮先罅，未借霜寒子半紅。爽味尚堪供齒頰，清漿聊可潤心胸。小籃親摘提取便，聊得鋪排薦飯鍾。
磨茶寄羅池一詩隨之後以無便茶與詩俱不往今謾錄于此過眼便焚切勿留 鄭剛中 
有人遺我建溪香，茶具鄰家自借將。親磨無從親付汝，一推惟是一回腸。趨庭愧我繆知鯉，證父憐兒那得羊。淺啜飯餘深自省，再生天地屬君王。
幾先坐上贈友人 鄭剛中 
去歲吳江秋水平，繫船聊得一班荆。相思只道心長折，此會那知眼再明。離合悲歡言不盡，東西南北恨還生。勸君勿復吝杯酌，漏箭銘盤将五更。
宣和壬寅十月余游江南二十五日道出月巖方崇寧甲申先子休官長沙挈家人宿巖下此後二十年間哭父母失姊妹禍患百端今日雖使余富貴過此尚當悲感不自已况復羈孤無聊爲萬里旅人耶欲作一詩梗切未能就止以二十八字叙其事翌日得四韻  其一 鄭剛中 
先親膝下共游人，孤影飄零只我身。今日再來如隔世，泫然衰淚落江濱。
宣和壬寅十月余游江南二十五日道出月巖方崇寧甲申先子休官長沙挈家人宿巖下此後二十年間哭父母失姊妹禍患百端今日雖使余富貴過此尚當悲感不自已况復羈孤無聊爲萬里旅人耶欲作一詩梗切未能就止以二十八字叙其事翌日得四韻  其二 鄭剛中 
石漏搖空一片天，月巖之號古相傳。孤輪高潔誰爲比，老樹婆娑亦宛然。山礙不容千里見，崖侵常蝕二分偏。故知僞物誰叨冒，終竟天教不十全。
題洪州新建張令寄齋 鄭剛中 
合倚金華步石渠，丹砂寧駐葛洪車。有成用底三年政，必葺聊成一日居。簿令優游閑製錦，籖牌盤礴飽觀書。後來令尹須留意，莫道前人託宿廬。
和安之叔灰齋 鄭剛中 
見說灰齋只數椽，先生燕息此於焉。聲名應恥暫時熱，喜怒端知不復然。春到豈無繁杏火，日高惟有篆爐烟。清幽此外萬緣冷，笑殺人間百慮煎。
送張季平歸永嘉 鄭剛中 
霜葉搖風九月秋，披披歸袖挽難留。知君久作陶山夢，無意相從鄭谷遊。率略杯盤常共醉，艱難身世最同憂。人情易得成疏冷，頻有音書寄我不。
和何元章新秋 鄭剛中 
玉露寒凝顆，銀河澹瀉流。每年纔到此，無處不驚秋。便有清凉意，潛消旱涸憂。附炎蚊弄喙，可笑不知休。
鼓子花 鄭剛中 
鼓子花堪愛，疏葩淡碧時。未陪葵向日，且伴菊當籬。土厚根條達，凉多世俗希。可憐紅槿類，無益自衰遲。
和潘叔愚書懷 鄭剛中 
冷落秋風宅一區，悲歌豈爲食無魚。去來軍馬潛窺伺，出沒神姦未掃除。許國有心雖感激，濟時無路謾欷歔。何當成就周宣業，再勒岐陽石鼓書。
癸丑年暖閣初成 鄭剛中 
枯葉寒梢夜夜聲，圍爐小閣喜初成。護風簾密香烟潤，弄日窗低書卷明。况有酒漿初暖熱，從他歲律自崢嶸。塊然危坐得佳處，萬事人間一唾輕。
和思老夏日山居 鄭剛中 
世俗沸如湯，公於靜處藏。忘機身不老，無事日偏長。地僻松篁密，僧疏殿閣凉。何須有妻子，涕泣似王章。
和石希孟 鄭剛中 
暌闊星霜又欲周，詩書深恐廢前修。相承韡韡常怡悦，有罵申申正噢咻。一暴而寒非所喜，半塗之畫最堪羞。茅簷紫竹窗前榻，我尚殷勤爲爾留。
偶書 鄭剛中 
望春樓上倚闌時，祗此霜天也自奇。遠水平山渾似畫，新寒愛日穏催詩。不知木葉藏村舍，忽有鷄聲過短籬。閑卻主人朝省步，經年端坐看清暉。
悼八嬸孺人  其一 鄭剛中 
當年棗栗奉高堂，顦顇俄驚哭杞梁。目見兩孤成乳酪，坐聞一節勝冰霜。仙遊已作朝霞會，塵世空將舊屨藏。莫問生來壽何許，曾孫兒女亦成行。
悼八嬸孺人  其二 鄭剛中 
最幸平時省拜頻，雍容常欲面生春。鬢華雖覺年彌老，齒宿其如語自新。兩劍共埋知有日，一杯持奠阻無因。泫然空落風前淚，終愧西山執紼人。
悼陳庭玉 鄭剛中 
力就揚雄宅一區，知公有意賦歸歟。兩楹豈謂哲人夢，三徑空留君子居。厚德所傳唯裔嗣，清名難朽是詩書。天公到底慳風俗，不使斯人在里閭。
悼六兄宗魯  其一 鄭剛中 
王粲全身不偶然，意公所享尚綿綿。誰知慶弔在反掌，到底死生難問天。萬頃良田空沃壤，九原幽恨獨新阡。階庭富有諸郎外，所喜東床兩婿賢。
悼六兄宗魯  其二 鄭剛中 
去歲擔簦入上都，公能别我意踟蹰。微疴未覺鴒原急，永訣那知雁序孤。奠拜昔猶棺在殯，送車今又客登途。爲公回首生清恨，空有池邊宅一區。
悼顧與權夫人 鄭剛中 
高文司諫筆如椽，肯作夫人識墓篇。但考銘詩無玷闕，自應遺型遠流傳。女無妬色誠希有，士不妨功可並賢。安得芝蘭勿叢秀，藹揚餘懿屬他年。
悼陳子濟教授 鄭剛中 
憶昔聯書上辟廱，公如玉樹照春風。鶱騰尚惜十年晚，銷散俄驚一夢空。世事正兹同沸鼎，我身今亦類飛蓬。愴懷爲執歸山紼，松柏蕭森淚眼中。
悼潘權仲 鄭剛中 
一生丘壑賦幽閑，雅躅飄蕭未易攀。時縱高談塵俗外，頗傳佳句里閭間。身名昔已無虧闕，世路今方足險難。公獨髙培一阡土，想應無恨入桐山。
悼潘義榮母 鄭剛中 
去年兩槳泛清深，正是隨雛出鳳林。綵仗渾如天上去，壽光俄向斗邊沈。金花象軸恩雖在，雲隴山原痛可任。我亦堂前飛鶴起，强成哀挽倍傷心。
離平江 鄭剛中 
橋外客舟連夜發，飽吹十幅風蒲滑。天明無處覓髙城，但見吳江波浪闊。
讀光明經捨身品 鄭剛中 
摩訶薩埵真奇特，虎口捐身資福德。卻有同時畏避人，後来亦自成彌勒。
浦江道中 鄭剛中 
驚憂度歲月，靡覺佳序臨。玉露破金菊，方知秋氣深。
偶書 鄭剛中 
何時見池舘，一二佳友生。酣飲入深夜，竹間燈火明。
潞公與梅聖俞論古人有純用平聲字爲詩如枯桑知天風是也而未有用側字者翌日聖俞爲詩云月出斷岸口照此别舸背獨且與婦飲頗勝俗客對大爲潞公所賞追用其語作側字四絕平字梅花一篇 側字 其一 鄭剛中 
久雨閉陋室，薜荔絡敗壘。乙子語大慧，我聽勿入耳。
潞公與梅聖俞論古人有純用平聲字爲詩如枯桑知天風是也而未有用側字者翌日聖俞爲詩云月出斷岸口照此别舸背獨且與婦飲頗勝俗客對大爲潞公所賞追用其語作側字四絕平字梅花一篇 側字 其二 鄭剛中 
具酒作社飲，此事古倡始。孰肯具果蔬，被肘醉子美。
潞公與梅聖俞論古人有純用平聲字爲詩如枯桑知天風是也而未有用側字者翌日聖俞爲詩云月出斷岸口照此别舸背獨且與婦飲頗勝俗客對大爲潞公所賞追用其語作側字四絕平字梅花一篇 側字 其三 鄭剛中 
節物暗老我，壮志特未已。事業力自致，貴賤命可委。
潞公與梅聖俞論古人有純用平聲字爲詩如枯桑知天風是也而未有用側字者翌日聖俞爲詩云月出斷岸口照此别舸背獨且與婦飲頗勝俗客對大爲潞公所賞追用其語作側字四絕平字梅花一篇 側字 其四 鄭剛中 
案上具筆硯，砌下秀菊杞。我顧乏大屋，尚賴有此爾。
潞公與梅聖俞論古人有純用平聲字爲詩如枯桑知天風是也而未有用側字者翌日聖俞爲詩云月出斷岸口照此别舸背獨且與婦飲頗勝俗客對大爲潞公所賞追用其語作側字四絕平字梅花一篇 平字梅花 鄭剛中 
江梅非凡根，先春花南枝。玲瓏皆瑤英，雕鐫誰爲之。天髙孤芳寒，風来幽香随。朝暾晞霜華，蘭膏塗真妃。移之當疏簾，吟腸清相宜。吾將讒花神，妖紅徒紛披。何如今江梅，芬芳無休時。終愁芝蘭嗔，侵渠名聲衰。
得雨偶書 鄭剛中 
夏暑踰秋驕未盡，萬物皇皇久焦窘。大雨一霈天地涼，星斗明焕草木潤。
曉起 鄭剛中 
昨夜花間成酩酊，今日天風吹始醒。爐香深炷坐中庭，獨看竹梢移午影。
夜坐 鄭剛中 
酒軟剛腸愁脉脉，夜静微風搖老柏。七星插卯雲縱横，月影昏昏半墻白。
村居二首  其一 鄭剛中 
山風拂拂堕松釵，午日亭亭覆矮槐。一唾閑名歸酒盞，萬鈞清思入詩懷。
村居二首  其二 鄭剛中 
清心只有前溪水，息念唯憑一炷香。不覺青春倐過去，滿村桑葉吐新黄。
浦江道中三絕  其一 鄭剛中 
瘦骨巖巖禍患餘，追随人事愈馳驅。何時洒掃松楸畔，小蓋茅庵只讀書。
浦江道中三絕  其二 鄭剛中 
籃輿風緊揭疏簾，雨著春衣潤欲粘。滿眼陰雲壓平野，此時懷抱惡憎嫌。
浦江道中三絕  其三 鄭剛中 
寒梅蓄積香成蕾，古柳安排綠入絛。景物年年覺新好，所憐幽獨自蕭騷。
寺前書院 鄭剛中 
竹屋紙窗無限好，觀書學字不妨清。誰知夜夢饒驚枕，荘舄依前自越聲。
和季平哭小女時避地靈峰 鄭剛中 
荒山藤束木皮棺，見此令人鼻骨酸。自是杏殤風易翦，不須慚痛淚闌干。
題後鄭壁 鄭剛中 
滿眼烟塵雜鼓旗，經冬首鼠負憂疑。樹頭新綠今如此，孤負春光固可知。
題靈峰見山閣 鄭剛中 
兵火相尋音問絕，登髙寓目空傷神。金華山且望不見，况乃欲見山下人。
避方寇五絕  其一 鄭剛中 
皇家休運正無疆，撼樹蚍蜉不自量。未作天街一杯血，暫憑山谷恣跳梁。
避方寇五絕  其二 鄭剛中 
啖惑愚民倚怪神，誅鋤當見不淹旬。何嘗耳目親旗鼓，只是流離失業人。
避方寇五絕  其三 鄭剛中 
朝廷平日祗尊儒，文武於今遂兩途。聞說官軍又旗靡，誰收黄石老人書。
避方寇五絕  其四 鄭剛中 
獵獵霜風捲地寒，狼星奮角夜漫漫。書生無路堪馳騁，被酒燈前把劍看。
避方寇五絕  其五 鄭剛中 
將軍失策又顛摧，感激令人動壮懷。安得帳前圍百萬，悠悠旌旆夜銜枚。
即事 鄭剛中 
梅子垂垂傍短墻，淡烟微雨暗池塘。年来自覺傷春甚，覧鏡欷歔淚數行。
清明前十日大雪二首  其一 鄭剛中 
五花素色逼窗簷，紙帳重將布被添。天爲韶陽太妖冶，故令翦水作清嚴。
清明前十日大雪二首  其二 鄭剛中 
南山春晏蕨生芽，怪得清寒數倍加。一雪洗將紅紫去，髙低林樹試瑤花。
度金沙嶺 鄭剛中 
兩行古木影交加，山欲侵雲水見沙。最好嶺前鷗鷺起，竹林深處兩三家。
渡胡源口二絕  其一 鄭剛中 
暫出箯輿上小航，眼明重喜見江鄉。夢魂孤寄浪頭宿，一夜随潮入富陽。
渡胡源口二絕  其二 鄭剛中 
梨棗迎霜壓樹黄，蓋茅新屋漸成行。人情喜見兵戈息，路上時聞酒甕香。
吳江有三髙祠謂鴟夷子皮步兵校尉甪里先生也先有一人題其祠曰是非名利等煎熬白盡英雄兩鬢毛自古五湖風月好至今分付屬三髙因和之 鄭剛中 
外物由来如夢幻，達人輕視等毫毛。投身爲有區區者，始覺諸公節行髙。
道旁贈梅花 鄭剛中 
一枝横出小橋東，凡木旁邊迥不同。未肯臨風吐香粉，先將蓓蕾試輕紅。
蕭山老儒余志寧求拙庵詩爲賦之 鄭剛中 
紙窗竹屋閉幽深，古木簷頭對好陰。大巧家風祗如此，世人何苦用機心。
題横溪坊客館二首  其一 鄭剛中 
吹暖東風自不忙，徐徐一例與芬芳。輪皴倚岸老楊樹，也向梢頭開嫩黄。
題横溪坊客館二首  其二 鄭剛中 
朝曦卻雨作春妍，綠嫩黄輕物物鮮。村落可憐祗依舊，稀疏茅屋起炊烟。
春到村居好四絕  其一 鄭剛中 
春到村居好，茅簷日漸長。杯深新酒滑，焙暖早茶香。
春到村居好四絕  其二 鄭剛中 
春到村居好，園林興味長。蠶貪桑眼出，蜂趁蜜脾忙。
春到村居好四絕  其三 鄭剛中 
春到村居好，枯腸飽可圖。笋尖將露角，麥秀欲生鬚。
春到村居好四絕  其四 鄭剛中 
春到村居好，清明欲禁烟。亂紅桃下雨，輕白柳飛綿。
呈周務本三絕  其一 鄭剛中 
民因吏擾愈荒疲，不得田園破一犁。此邑端須知令尹，春来處處麥連畦。
呈周務本三絕  其二 鄭剛中 
浦江方此幾人家，生事髙低各有涯。安得巨靈開二嶺，放教仁術過金華。
呈周務本三絕  其三 鄭剛中 
撫字心勞清愈甚，潔廉官小俸無多。知公但欲邦人樂，雖瘦雖貧不奈何。
偶書 鄭剛中 
身名蹭蹬原無況，杯酒流行強自寬。夜半窮閻閉梅雨，昏昏燈火淚中看。
休牧軒 鄭剛中 
自是牛圖不早傳，向来牛鼻不須穿。軒間縮手見真意，始悟控持非自然。
綠净軒 鄭剛中 
小小軒窗冷逼人，竹無俗韻水無塵。正如蘆葦瀟湘浦，不見樊然花柳春。
水碓 鄭剛中 
遶岸車翻水碓鳴，誰於舂事亦經營。斯民惜費蓋如此，力役從今莫漫征。
客夜霜寒 鄭剛中 
曉寒欺客入疏窗，夢破江南一夜霜。可但山林小搖落，樹頭無葉可飛黄。
貴谿道中四絕  其一 鄭剛中 
人見寒雲凍欲垂，喧呼争願玉花飛。誰知萬里征途上，季子嚢中未有衣。
貴谿道中四絕  其二 鄭剛中 
竹邉小徑跨寒溪，息念臨流萬慮非。山鳥不知幽客意，背人相顧卻驚飛。
貴谿道中四絕  其三 鄭剛中 
村村土物各風烟，物性無私祗自然。斂翼汀鷗随水下，藏頭野鴨傍沙眠。
貴谿道中四絕  其四 鄭剛中 
晚投村舍款柴扉，一望門前野色微。西日堕雲斜照盡，半山秋雨落餘飛。
和張叔靖三絕  其一 鄭剛中 
學圃自緣非肉食，杜門誰謂避閑名。大都野性如麋鹿，不解將身朝市行。
和張叔靖三絕  其二 鄭剛中 
後生修飾正争妍，老者何顔與拍肩。竹逕柴門閉深寂，嵇康只願得髙眠。
和張叔靖三絕  其三 鄭剛中 
屋後瓜疇接芋區，門前寥落翳庵䕡。愚癡不顧妻兒笑，依舊燈窗夜讀書。
楊思恭惠酒作小詩戲之 鄭剛中 
炎炎酷暑日偏長，饞吻常思累百觴。封寄瓊醅雖甚美，一甕何以潤枯腸。
讀蘭臺詩 鄭剛中 
天遣長庚下碧空，再將太白作坡翁。不然安得四十九，還宿潯陽太極宫。
每歲正月度太陽嶺半山間有梅花嘗以此時開每見必折一枝丙午歲成一絕 鄭剛中 
孤根抱石半巖生，玉骨知春自發榮。我有此間来往債，年年須挽一枝行。
即事二絕  其一 鄭剛中 
春風盡日恣顛狂，吹散遊雲夜月光。露带清寒入花骨，暗尋簾幕度幽香。
即事二絕  其二 鄭剛中 
暮春景物稱山家，屋角團團綠葉遮。薄晚微雲疏過雨，一番小麥顫輕花。
偶成 鄭剛中 
亂尋花木傍山栽，雖有柴門未必開。過眼利名休挽我，年来心地已如灰。
聞百舌 鄭剛中 
圓吭百舌語千般，豈是春来不耐閑。爲見幽人無與語，故来相對作閑關。
送季平道中四絕  其一 鄭剛中 
霜風落葉小寒天，去客依依馬不鞭。我最平生苦離别，可能相送不悽然。
送季平道中四絕  其二 鄭剛中 
與君今夜宿郵亭，遲曉東西各去程。記取短橋攜手處，明朝都似夢初驚。
送季平道中四絕  其三 鄭剛中 
田夫撃鼓祀田神，盤案相呼盡欲醺。我願四郊無犬吠，常令此輩樂耕耘。
送季平道中四絕  其四 鄭剛中 
野蝶成團夾路飛，秋郊此景最佳時。寒梨霜杮渾無葉，綠橘黄橙半壓枝。
次桐廬 鄭剛中 
回舟逆水甚徐徐，尚距桐江百里餘。只有夢魂無阻礙，夜来先已到吾廬。
夜聞雪聲 鄭剛中 
怒號中夜忽收聲，枯葉寒梢細細鳴。曉起一杯簷外立，滿階無處認梅英。
己酉立春前一日得雨時有百日之晴 鄭剛中 
陽春明日五更回，破旱先令一雨来。要得群生蒙實惠，故將膏澤潤枯荄。
二月二十一日枕上聞鶯時霖雨之後 鄭剛中 
山前急雨促春耕，廢我徜徉小圃行。今日定知晴有意，咤然林際一聲鶯。
三月五日圃中 鄭剛中 
人愁春去少花枝，我愛園林春晚時。嘉木陰陰吐新葉，好風微度綠参差。
己酉三月二十一日夜夢中作 鄭剛中 
曲闌干畔短籬邉，用意春工翦不圓。一夜西風借霜力，幽香噴出小金錢。
王能甫作葡萄一枝於圓扇之上戲作小詩報之 鄭剛中 
妙筆窺天頃刻成，渾如小架月初明。扶疏老蔓敷新葉，下蓋纍纍紫水晶。
和元章春風三絕  其一 鄭剛中 
方欣解凍入花叢，蔌蔌俄驚萬片紅。草木豈能勝造化，吹開吹落任東風。
和元章春風三絕  其二 鄭剛中 
平分四序遞收巧，豈但留情白與紅。莫訝曉来成謾誕，清微欲換舜弦風。
和元章春風三絕  其三 鄭剛中 
一掃園林寂寂空，抱枝蝴蝶尚尋紅。摧殘老物無人惜，不比窮秋九月風。
題西巖 鄭剛中 
終日徘徊得好涼，一懷炎暑變冰霜。會須月上出山去，更看芰荷生夜香。
題雷石寺潤公環翠軒 鄭剛中 
窗外小山重叠好，陰陰松竹翠排簷。老人嘉我幽尋意，深炷爐香爲捲簾。
宿鶴巖二絕  其一 鄭剛中 
巍然山骨自天成，上與穹蒼斗極平。安得衲衣燒柏子，不聞山下是非聲。
宿鶴巖二絕  其二 鄭剛中 
巖頭一望萬家低，已覺塵寰不整齊。此祗人間最髙處，况遊物外照群迷。
夜寒覺有霜 鄭剛中 
不勝孤潔寒窗月，分外清圓遠寺鐘。後圃便當收橘柚，無疑侵曉一霜濃。
至夜獨酌二絕  其一 鄭剛中 
一册韓文酒一杯，居然獨酌興悠哉。夜寒徑醉即就枕，臥待新陽明日来。
至夜獨酌二絕  其二 鄭剛中 
久苦群陰不可排，一朝驅退亦宜哉。萬年誰上君王壽，爲奏門前欲泰来。
雪後觀月 鄭剛中 
風髙天闊净無塵，萬瓦生光冷射人。不見曉来迷晚雪，但看霜月益精神。
枕上聞雪聲 鄭剛中 
日落天風徹骨清，疏疏玉片舞中庭。夢回細響鳴松竹，誤作春蠶食葉聲。
梅花三絕  其一 鄭剛中 
温温玉質傲天貞，俯視凡花出後塵。静對寒林守孤寂，有顔氏子獨甘貧。
梅花三絕  其二 鄭剛中 
樹老根危雪滿巔，令人頗憶魯公賢。同時柔脆皆僵仆，正色清芬獨凛然。
梅花三絕  其三 鄭剛中 
水邊寂寞一枝梅，君謂髙標好似誰。潔白不甘蕪穢没，屈原孤立佩蘭時。
和潘仲嚴八絕 春陰 其一 鄭剛中 
澹雲不雨翳朝曦，簾幕沉沉燕子歸。細起一爐香霧潤，猶扶酲困怯單衣。
和潘仲嚴八絕 春陰 其二 鄭剛中 
露薄雲輕物色佳，平平綠水映人家。鳩鳴村暗開桑葉，燕舞風斜落杏花。
和潘仲嚴八絕 春晴 其一 鄭剛中 
午夢悠颺一蝶輕，隔窗驚覺搗茶聲。偶然樽酒得佳趣，半夜花間燈火明。
和潘仲嚴八絕 春晴 其二 鄭剛中 
青烟漠漠晝無人，垂柳遮涼不見塵。飲水曲肱眠細草，絕勝肉食坐車茵。
和潘仲嚴八絕 春雪 其一 鄭剛中 
天散琪花壓晚春，豈將災沴禍吾民。爲嗔寶貨歸夷虜，故種人間萬頃銀。
和潘仲嚴八絕 春雪 其二 鄭剛中 
冰柱垂簷雪滿山，今年寒食不勝寒。何門可曵長裾語，髙臥從教刺墨漫。
和潘仲嚴八絕 春雨 鄭剛中 
燕集深條簾未開，柳添新耳雨生苔。悲歌莫作子桑態，裹飯無人爲我来。
和潘仲嚴八絕 春風 鄭剛中 
劉郎桃樹欲撓春，一夜飄零最惱人。不似窮秋作霜露，摧殘蒲柳有誰嗔。
八月初一夜聞雨 鄭剛中 
過山秋雨響臨池，深夜書齋枕獨欹。正似篷船倚江浦，夢回牢落聽潮時。
戲題秋香 鄭剛中 
香染鵝黄衣綷䌨，輕披環珮玉交加。異哉秋氣方凄冷，風露何能作此花。
獨坐 鄭剛中 
午枕幽禽破夢時，明窗過日竹陰稀。小爐翻轉香殘燼，猶有清香一縷飛。
石希孟寄示賦論甚佳有未盡善處輙爲塗改因成小詩寄之 鄭剛中 
寄我雄文麗且新，冰寒於水豈無因。故將丹粉畫西子，要見濃塗淡墨人。
偶書 鄭剛中 
未抱床頭酒甕乾，莫来樓上倚闌干。濃雲垂地捲不起，細草連天都是寒。
題石幾先生書院壁 鄭剛中 
萬柄髙荷碧玉員，芙蓉時見一枝鮮。何年種此北山北，便向中間安小船。
荷花 鄭剛中 
美艷向人花灼灼，青圓如鑑葉田田。月明徙倚闌干處，細得真香憶去年。
呈范茂直時在豫章 鄭剛中 
窗竹翛翛度晚風，濃香醇酒小寒中。玉人尚作桃花色，我輩蒼顔何惜紅。
諸暨道中遇雪 鄭剛中 
亂花催臘舞江干，村酒沽来豈問酸。僊女雲間休翦水，孤松嶺上不知寒。
臘月三日義烏道上寄潘義榮 鄭剛中 
天風生暮寒，一夜新雪積。遲明兀箯輿，亂入山徑窄。茅簷兩三家，雞犬不見跡。冬令頃弗嚴，草木僣春色。愆陽入桃杏，弄暖浪蘂坼。肅然變霜威，犯者輙衰息。獨餘山上松，不動與寒敵。十丈偉標致，四面風淅瀝。時於翠葉中，碎掛瓊玉白。忘我道路嘆，但覺心志懌。擁鼻作孤吟，清思浩無極。
陪權郡符正民九日遊西山 鄭剛中 
符公寄郡理，犀刄不可觸。白晝庭無訟，一切就整肅。秋風九月涼，閑暇顧僚屬。謂兹落帽會，千載有賢躅。西山多爽氣，盍亦具騶僕。曉出古城隅，薄霧隱疏木。乍見溪山明，已洗簿書俗。雲間阿蘭若，小步徧深曲。逸興不受制，更到山之麓。弔古動髙懷，臨風展遐矚。扶光迫西汜，回棹泛清淥。鈎簾陳密坐，羅列進肴餗。賓客岸巾幘，禮數免拘束。時因笑語驚，鷗鷺入蘆竹。導從偃旌旗，城郭初燈燭。我愧人物微，情睠久虛辱。終日陪後乘，可但玩黄菊。亦復見民田，枯秸瘦無糓。那能給租賦，止可縱芻牧。吾民窘窮狀，蠧損非一目。願施膏澤手，小使千里足。化此登髙樂，泮散入幽谷。盡令登春臺，老稚同皷腹。公徐登廟堂，摩天逞鴻鵠。下瞰清中原，更作四海福。
和趙晦之司戶三首  其一 鄭剛中 
文士務悦目，常患器局卑。余雖嗜古勁，而乏嫵媚姿。紬繹起深愧，漸摩賴良規。温言謾相訹，何以慰所思。
和趙晦之司戶三首  其二 鄭剛中 
吾子澤天潢，努力能自效。詩句如春風，容易亦新巧。簡編多聖賢，要在謹相傚。更願觀南山，其中藏霧豹。
和趙晦之司戶三首  其三 鄭剛中 
老過日斜時，貧唯懸磬室。釋耒著青衫，自顧亦何得。方作斗升計，敢憚簿書役。相觀摩善道，正賴朋友力。
寄題李監酒不俗閣 鄭剛中 
髙士常狥俗，無心欲違世。野鶴在雞群，飲啄同斂翅。昻昻望九臯，自有物外意。下士求免俗，正恐俗難避。嫫母學西子，象玉徒瑱揥。低回雖斂容，不改凡冗氣。聞君開小閣，潔具髙風致。随硯翰墨香，雨带春煙細。盡將窗几閑，一洗簿書累。漢有宏羊者，榷酤善言利。流風至今兹，已作千古弊。君方聊爾耳，升斗亦云寄。顧我困埃塵，俛首甘俗吏。均是爲貧人，噫嘻勿羞愧。
送蕭德起赴召 鄭剛中 
□□□□□，□□□中原。八駿涉沙漠，春風移十年。壯士磨寶劍，怒氣常裂肝。荆湘跨閩浙，米貴仍無錢。征求未可罷，民力悉已殚。嗟我無遠識，念此心獨寒。九重益思治，久席坐不安。先生爲時起，素抱今可言。治近與治遠，二者將孰先。堂堂東海風，千載猶凛然。餘芳勉自振，家世無相懸。愚生啖寸祿，州縣方迍邅。感激欲起舞，袖短無由翻。臨風重相别，江湖催發船。
送符正民罷倅永嘉 鄭剛中 
去年斂板趨庭側，門前楊柳如金色。今年公去柳何如，已作涼陰舞寒碧。歲月忽怱無足恨，離合人生那免得。身如汀雁偶相逢，自是不須論定跡。我今胡爲抱不滿，攀轅益爲邦人惜。永嘉雄望城海濱，吏久不良民弊積。年來開府皆鉅公，旁助剗除知有力。歲當乙卯夏不雨，旱霧吹風千里赤。愛人節費惜錙銖，廪廥單窮猶足食。北方興師日千金，州縣皇皇慮供億。溥哉時發仁人言，未至取魚憂竭澤。青衫幕吏有何能，造物見憐相抆拭。自知愚拙生霾霧，臨事昏蒙無遠識。天機遇觸狂態作，掐鼻炙眉成痼癖。唯公道眼借餘青，頗許披心露真率。人生感恩未易言，正恐不能同木石。仙才秀骨公所有，化作文章可華國。持身况若玉壺冰，透裏無塵只清白。暫分半刺聊爾耳，此豈能令公議塞。行當擺脱州縣冗，下跨秋風開六翮。夔龍有室俱可入，願吐詩書資碩畫。自餘強飯無足云，轉首潮平江樹隔。
贈周希父 鄭剛中 
憶昨被嚴召，同時具行李。海風九月寒，孤翮相次起。扁舟下雙溪，鼓棹共秋水。覧勝定徘徊，得酒對歡喜。欲得骨髓奇，先後獻天子。六馭駐松江，端門晝髙啟。披雲就堯日，五色炫光煒。孤根際春陽，生動自兹始。掄材有時相，小大聽所委。茵馮忽東西，分此舊窗几。公居陋室中，屋壁初料理。人静夜燈孤，葉動聲入耳。數日皆大風，簷冰凍相倚。坐想髯鬢逸，清吟不知己。慎書緘錦囊，莫貴洛陽紙。
丁巳年七月二十一日禱雨中元水府八月六日展謝祠下皆被旨也然禱後越七日始雨神所爲耶其不然也審自神出不無愆期之尤有如不然神之饕上賜也多矣爲詩以問之 鄭剛中 
奉祝出閶闔，禱雨祠中元。陳祠信已薦，拱俟心亦虔。山雲屢觸石，散去如飛烟。慚衷迫秋陽，汗流頸徒延。趦趄念亡状，歸馬不敢鞭。雲臺欲旬浃，蹇兆方解懸。皇慈喜嘉霔，報貺禮弗偏。謂乃百神功，共相成豐年。遣昨致祠吏，奔趨各如前。我載謁水府，意惑口莫言。黄屋四海心，責已湯未賢。抑畏動黎庶，精誠格髙圓。正恐三日雨，帝勑下九天。神令享豐報，然乎其不然。貪功認有者，鄙賤人所憐。神聰冠四瀆，宜弗蹈爾愆。益思贊元化，後效圖所先。小臣此將命，芒刺終未捐。
送宋叔海郎中總領湖北 鄭剛中  长江
余生得奇疾，傲世事矜倨。錯落氣少合，指摘心不恕。人亦謂可憎，不作朋友數。自分與西山，終焉約良俉。憶昨奉嚴召，孤跡踏朝路。楓落吳江冷，此是識君處。東廚竊餘餼，西府共官署。文書入同閲，茵馮出聯馭。從違一毫髪，所適無異趣。重愧牛鐸凡，不與黄鍾迕。霜蹄入天衢，先我呈遠步。所幸時從容，一笑或相遇。君今持使節，忽此戒徒御。分袂固良苦，餘懷尚能布。北方暗虜馬，君相勤遠慮。正當收杞梓，留作廟堂助。何爲使吾子，千里治財賦。蒼璧白鹿皮，似亦失所措。君如玉壺冰，透裏無滓污。清詩近道要，容易不肯吐。人於寸管中，時見斑一露。其如濟劇手，妙敏難悉疏。刀硎未輕發，千牛已神怖。使圖中興業，吾知有餘裕。無乃上流勢，貔虎夕屯聚。三軍儻不飽，難以責堅戍。千金日致之，又懼民生蠧。聊煩笑談頃，非君可誰付。長江八月風，帆飽舟楫具。結束持行李，功名戒遲暮。如聞豫章北，下接武昌渡。公餘一樽酒，時可對親故。孰與紅塵中，輪蹄日馳騖。嗟余蒲柳姿，領髪已垂素。雙溪有小園，清流鎖烟霧。年来枕邉夢，合眼見鷗鷺。焉堪久勞役，短豆成戀顧。不待相汰逐，襆被行亦去。今兹懷别恨，密坐不能訴。酒闌可無言，君行已稱遽。
送方公美少卿宣諭京畿 鄭剛中 
春風入江南，紅蒸小桃坼。亞卿何壯哉，持節使江北。牙牌刻金字，黄旗書御墨。奉將出雲天，萬里布恩德。十載分三光，河洛蠻霧黑。夜泣孤鬼魂，毒貫生靈臆。胚胎此禍者，起自燕山役。今兹欲澄明，造物豈易測。關中幾萬人，性命懸兆億。虜雖識天意，按舊反圖域。聞其所車載，取及墓前石。民間一尺布，持去如卷席。齧盡脂與膏，遺我百州骨。嗷嗷萬孔瘡，徯望沐天澤。江南今復貧，萬室生理迫。瘠此欲肥彼，又恐非得策。使者宜孰先，第一安反側。不須增甲兵，當務修稼穡。聲名無欲夸，奏報須盡實。隨宜養官吏，著意看蝥賊。偏私生忌讒，戲怠藏隱慝。舉手從簡易，慎勿耗民力。要令鄧禹車，到處便休息。九重愛物心，八荒欲安宅。行行致功名，男子惟報國。
胡德輝郎中由禮部出守桐廬同舍取令狐楚移石幾回敲廢印開箱何處送新圖之句字分爲韻某分賦移字 鄭剛中 
春風吹楊花，楊花亂江湄。中有使君船，雙橈倚漣漪。少駐一盃頃，容我成此詩。人生天地間，用舍當聽隨。棟幹無衰氣，匠石寧肯遺。姑存萬牛力，輕重惟所施。方公在瀛洲，衆論稱瑰奇。圖書浩探討，笑閲寒暑移。取作南宫郎，漸欲爲羽儀。雍容入青瑣，人以旦夕期。承流急師帥，小試煩一麾。淮陽正不惡，安用薄彼爲。第令牧民心，常如護嬰兒。休息戒擾動，飽暖毋凍饑。清凈乃要道，中庸亦良規。桐江古佳郡，幽勝公所知。一水綠浩蕩，千峰影參差。鳴鳩桑葉暗，雨過稲花垂。不妨乘事外，時訪嚴陵祠。囊中得新句，因風寄所思。
紀關隴 鄭剛中 
十載三光分，號令南北阻。四達禮義鄉，限礙成蠻楚。帝王豈無真，社稷固有主。欃槍不待射，避路過河滸。職方閲輿圖，十已歸四五。窮民病巨瘡，延頸待摩拊。子翼上所親，暫輟自應許。詔書下雲天，所至若甘雨。車前拜且迎，稽首立如堵。無家不壺漿，有市皆肴脯。葉底窺烏鵲，墻頭出兒女。其中老人者，横涕自相語。脱命向鬼手，魂魄掛網罟。豈料須臾身，復此見官府。願上萬萬年，左右常伊呂。護持三綱全，保我左田畝。予前拜老人，愧謝難縷縷。塗炭置赤子，不痛非父母。如問嘗膽心，念念惟率土。驚風吹昏沙，北望曾後汝。成功當問天，字養難用武。今兹結新歡，不試師一旅。開籠出飛鳥，汝亦良得所。予獨顧秦關，異世目可睹。郊原掌心平，猶是周膴膴。岡巒抱河洛，四面踞龍虎。惟時蓋世英，制馭立區宇。不應移造化，私用貯狐鼠。見還雖必然，永保更精處。銷兵聞造兵，欲取必知與。吏良民自安，德盛豈招侮。道義尊本朝，好約信強虜。整頓天地間，事事皆就祖。吾民百憂足，可使再辛苦。冠巾作人家，耕鉏飽禾黍。會須太清塵，一掃净千古。兹行豈不勤，道里以萬數。見公自清涼，蕭然失袢暑。日随下幕吏，一馬行似舞。月明見旌旗，夢寐聞簫鼓。棗火餅肥炊，漿酸粟饒煮。徧覧江山勝，腸腹浩撐拄。不見少增重，政自太無補。
和李公實郎中燕歌行 鄭剛中 
李侯氣爽常清涼，上奉慈親髪垂霜。弟兄如鳳皆翺翔，秋吟胡爲慘中腸。白雲孤飛客他鄉，然此王事游有方。晏嫂老醜勝空房，我獨熊膽念莫忘。已無針線在衣裳，歲歲臨風感清商。侯門忠義慶綿長，象軸金花當滿床。板輿歡愛未渠央，倚門亦莫苦相望，樞密將春布岐梁。
和公實書懷 鄭剛中 
學古謾拙僻，髙談成繆悠。吾今百念冷，泛泛如虛舟。参伍托裴度，道路無一愁。願同陳元龍，時臥百尺樓。
答江虞仲機宜歸語 鄭剛中 
侯公說行髙祖迎，趙璧在懷出秦庭。白首屬國還漢旌，印綬纍纍妻嫂驚。疏家叔姪辭公卿，彭澤柳外陶淵明。又如長鋏成悲鳴，沂浴既罷風舞輕。斐然成章孔不稱，浩然之志孟豈平。登山臨水賦有情，回船上馬詩句精。又如虜營之氣已見，華山之馬將逸。丘園之夢欲成，天際之舟可識。其在今兹則還報王事，秣馬脂車與離長安之日。
金房道間皆蠟梅居人取以爲薪周務本戲爲蠟梅歎予用其韻是花在東南每見一枝無不眼明者 鄭剛中 
邉城草木枯，散漫惟蠟梅。花蜂不成蜜，深黄吐春回。如行沙礫中，眼明見瓊瑰。初謂此邦人，推爲百世魁。文房與幽室，佳處定使陪。羞死蒺藜類，屏置山墻隈。事有大不然，驚吁謾徘徊。頑夫所樵採，八九皆梅材。餘芳随束薪，日赴煙與埃。曲突幾家火，靈根萬花灰。我欲從化工，緩語搖頬腮。天涯有清客，不善爲身媒。鮮鮮犯霜露，旦旦斤斧摧。寧若橘變枳，甘心擯長淮。今渠負幽姿，風韻元不頹。胡爲雜榛棘，僅與樗櫟偕。謂工爲垂手，毋令識者哀。
再和 鄭剛中 
我賦蠟梅什，吁嗟何獨梅。天衢誰謂髙，富貴容姦回。世路可憐窄，巖穴定奇瑰。劉蕡策如虹，李郃方爲魁。漢帝稱盛禮，太史不得陪。楚亦多大夫，靈均葬江隈。天馬縶四足，悲鳴謾徘徊。楩楠遇拙匠，血指成棄材。髙岡鳯嗚姿，竈下随烟埃。泛觀無不爾，可嘆化爲灰。我欲勸處子，無庸畫紅腮。我欲勸朝士，無庸巧相媒。時来雞犬仙，勢去金石摧。置器戒如斗，酌酒當如淮。陶陶醉鄉中，壮心休自頹。小視造物者，令與兒輩偕。浩氣塞天地，容易毋悲哀。
送陳季常判院 鄭剛中 
去年奉使天西角，遇事才疏多自覺。不應尚或人改觀，增重端因君在幕。君才如刃新發硎，到手萬牛髖髀落。豈能隨我困邉徼，定自摶風上寥廓。峡束秋江風浪清，美君出峡舟楫輕。去年聯馬聽簫鼓，今也恨不同此行。古人持兵喻槃水，顧我何者能獨擎。幸留藥石苦資助，勿謂相捨真忘情。
送周務本機宜 鄭剛中  西湖
霜風吹西湖，與君持行李。瘦馬共邉笳，寒燈對孤邸。新涼秋葉驚，歸櫂君獨理。棄我天一方，穏下大江水。丈夫志四海，吾豈較遐邇。行藏天所爲，况自非偶爾。獨憂綿薄資，負重力難起。嘉賓日以遠，緩急尚誰倚。置此勿復論，遇坎各有止。我積漢中糓，君種彭澤米。努力随小大，同在毓生齒。他年脱冕歸，對酒各歡喜。
送何元英 鄭剛中 
己未夏入秦，馬足臨渭水。辛酉冬使蜀，去渭亦無幾。君於兩年間，同我三萬里。我今寄戎閫，君復持行李。客衣掛塵埃，閑關亦勞矣。垂髫讀詩書，平視取青紫。側翅随人飛，此計寧得已。人生功與名，天付在男子。有物執其柄，小大聽所委。請君但強飯，加意重生理。見蜺儻弗駭，換骨正刀匕。青春到邊城，雜花亂如綺。儲粟三百萬，護種一千壘。日與諸少年，醉臥春風裏。行行勿我念，峡束江未起。辨事早言還，下榻當設醴。
寄别張子公尚書 鄭剛中 
昔我初至秦，使旨不到蜀。延首錦城春，千里寄孤目。逮公今出峡，賤跡仍羈束。夢看使君船，翩翩轉江曲。西州去思者，何啻連萬屋。攀轅猶弗還，我意豈能足。所憐蜀人病，羸骨未生肉。公兮胡弗留，共與營糜粥。自惟救護心，寢食對溝瀆。回顧莫有助，此志亦單獨。公兮那得留，峡水峻而速。蚤去登堂廟，大作天下福。病身雞肋瘦，别恨容千斛。勢須更勉強，渭上幾一熟。郡縣减苛賦，廪廥貯餘粟。便當乞身歸，徑去友麋鹿。
類試院放榜衆論以得士爲慶作古詩一章呈詳定錢憲元素及同院諸公紹興甲子十月二十八日也 鄭剛中 
書生業辭藝，不爲覓科舉。胸中負器識，筆下有今古。君看阿房賦，豈是布衣語。獨其在糊名，貴賤惟所主。得之類至寶，棄去祗如土。有司開化爐，鎔鑄要精處。時方爲鼎鏞，小冶不應鼓。諸公皆名流，學海浩吞吐。丹靈骨先換，入榜盡龍虎。訪以執文柄，我亦費羅取。書生家風寒，僕馬在何許。趼足赴重圍，裹飯坐長廡。視公簾幕間，若有霄漢阻。那知先達心，每事必念祖。未把短檠棄，尚記燈燭苦。關防周罅隙，考校到毫縷。雜置戰場文，一字不輕與。如持古黄鐘，端坐分律呂。在處拔其尤，可但十得五。奉此賢能書，足以上天府。蜀士多豪英，父老自能數。謂或有遺珠，勉使相接武。我輩酒樽空，邊城隔烟雨。
獨坐偶書 鄭剛中 
焚香閉草廬，滯念掃無餘。世事尤宜静，交情只可疏。屈伸當視蠖，濕沫戒如魚。暖甚一窗日，三冬宜讀書。
寄徐彦偲 鄭剛中 
都城判袂十年餘，世路艱昏跡頗孤。顧影不知天際雁，置身方類鼎中魚。危言空慕劉蕡策，痛哭難看賈誼書。一笑何時成破涕，爲君握手話區區。
和周希父至日雪 鄭剛中 
風吹雲葉碎，顛倒六花團。臘近先呈瑞，陰消故作寒。懶遊悲季子，髙臥愧袁安。出處君休問，長謡向酒闌。
和符倅上范相喜雨 鄭剛中 
聖詔謙慈類禹湯，雲臺得蹇破驕陽。三秋正此憂焦窘，萬室今咸共喜康。袁扇風清端有助，庾蓮水淥但知凉。東都豈是留裴地，公亦相從早趣裝。
送仲列王 鄭剛中  西湖
去年我到柳垂金，今日君行柳再陰。碌碌文書嘗共事，怱怱歲月歎分襟。薦才已見名難掩，送别何辭酒滿斟。夢憶西湖好風物，須煩着意細登臨。
送張仲仁教授 鄭剛中 
自從文墨困徒勞，欽仰先生絳帳髙。豹固可窺嗟擬管，牛雖未解見藏刀。笑言契闊生離恨，歲月侵尋逼鬢毛。金馬玉堂門戶敞，會須平步慰吾曹。
贈張叔靖 鄭剛中 
窮達乘除自有天，豈須騰上賦鳶肩。千牛疾解多憂折，十駕徐行未必鞭。再上公孫方見用，蚤成賈誼晚堪憐。第令飽貯唐虞道，慷慨行觀孟子前。
和吳清叟吳江歲晚書懷 鄭剛中 
雪消殘臘净無塵，官柳溪梅欲試新。星籥暗移驚客夢，帝閽髙啟際昌辰。補天煉石曾無計，卻日揮戈正在人。莫效兒曹念剛卯，酒杯書卷足相親。
早過烏龍嶺 鄭剛中 
烏龍嶺上萬峰巒，疑是羊腸九曲盤。山麓吐雲人世遠，松梢滴露客衣寒。驅馳寸祿意寧樂，蕪没小園心未安。早願車攻歌復古，不須垂老掛衣冠。
憶梅 鄭剛中 
古園深處讀書窗，窗外疏梅破臘芳。日暮獨陪修竹静，露寒偏带晚風香。清吟但喜花孤瘦，醉賞那知樹老蒼。千里遠移無健步，一枝横倚記東墻。
和友人書懷 鄭剛中 
君似冰壺透裏清，豈容隨衆話鉏耕。自應才大難爲用，無柰詩窮益有名。禍此遺民緣俗吏，扶回興業賴書生。欲煩盡挽天河水，一洗當年海上盟。
和方景南乍晴 鄭剛中 
闌暑知秋近，淮濆氣已清。風雷驚夜雨，鐘鼓報新晴。霧散槐庭曉，雲開魏闕明。馬行朝路穏，人喜積陰傾。初鳥方争出，殘蟬莫亂鳴。小窗偏得睡，更待晚凉生。
九月二十二日侍祠明堂口占 鄭剛中 
明廷百辟奉君王，祀事嚴稱肅建章。天拱星辰陪日表，風回燈燭避龍光。侍祠官拜聞鳴玉，導駕班回散寶香。宣室受釐誰入對，爲時陳論莫荒唐。
和丘師悅二首 白菊 鄭剛中 
先放恐輸梅，籬邊趁早開。素心甘冷澹，秀色肯塵埃。眼老書慵看，官閑吏不催。煩君助幽勝，小鍤爲移来。
和丘師悅二首 深夜 鄭剛中 
鼓鼙傳永漏，風露結新寒。小熱金初冷，孤斟玉屢乾。感時方自歎，假寐敢求安。且撥爐中火，清吟琢腎肝。
希父刪定惠近詩一軸成四韻謝之 鄭剛中 
小砑花藤字畫精，五言重喜見長城。工深斧鑿渾無跡，意静波瀾轉覺平。湖上幽奇君勝賦，筆端蕪陋我堪驚。貪多獨有珍藏計，他日山間要眼明。
隋堤口占呈李公實郎中 鄭剛中 
十年堤上草青青，今日重来春夢驚。載路壺漿皆再造，向人榆柳若生平。漸看英蕩傳聲教，永願銀河洗甲兵。鄧禹車前略無事，幕中棋局夜燈明。
再用青字韻 鄭剛中 
黄旗分破柳梢青，旗尾穿林鳥不驚。感極老人翻欲泣，赦餘污吏始偷生。帳閑縹緲傳新曲，酒賎蹣跚醉老兵。與子相從亦云樂，袖鞭吟看遠山明。
和公實早行二首  其一 鄭剛中 
夢破事行李，窗燈尚半存。寒更傳古縣，落月暗孤村。道遠馬蹄薄，形勞神觀昏。髙眠憶吾里，布被擁朝暾。
和公實早行二首  其二 鄭剛中 
客子發中夜，小爐香半存。病軀憑瘦馬，殘夢過前村。柳近和風緊，塵髙望月昏。何時展書卷，竹屋對朝暾。
和樓樞密宿泗道中書事用存字韻二首  其一 鄭剛中 
堠碑殘字缺，市屋故基存。榆柳欲千里，桑麻能幾村。短鞭追白晝，疏幕對黄昏。客枕寒無夢，孤吟待曉暾。
和樓樞密宿泗道中書事用存字韻二首  其二 鄭剛中 
老柳不多在，故家寧復存。鼠癡穿敗屋，虎玩出平村。天遠楚山秀，浪髙淮月昏。吟鞭破霜曉，馬首待朝暾。
己未十二月二日致齋惠照 鄭剛中 
壇殿夜漫漫，臨祠愧禮官。降神欣樂奏，望瘞肅更闌。雨意垂簷黑，風聲過竹寒。曉庭人寂寞，烏鳥拾餘殘。
庚辛二月二十二日宿齋省中 鄭剛中 
齋所深嚴客過難，逼人書債未須還。簷遮暖日桃夭瘦，鳥踏風枝竹影閑。細細乳花新茗碗，霏霏香霧小爐山。滿庭斜日無公吏，祗似東陽田舍間。
譚勝仲卿有冊寶禮成新句用韻和呈 鄭剛中 
寶函重鎖環金密，册櫝雙盤带錦斜。長樂春風迎母后，未央和氣集皇家。簾垂禁衛收黄繖，禮畢天仙下玉華。班退笙鏞猶在耳，五弦歌舜未須誇。
初夏憶故園 鄭剛中 
四山木葉綠交加，數架茅茨是我家。窗隙微風入飛絮，竹邊清露養孤花。得眠穏寐夢須好，無句不幽詩可誇。底事年来祗流汗，文書埋沒鬢毛華。
道中雜詩呈子勉寶文有便寄叔海也 鄭剛中 
度歲塵沙汩沒中，乍趨閑曠意何窮。孤叢晚秀霜菊净，脫葉已疏山杮紅。馬恃賜閑韁不勝，雁知王命信常通。功名成處非人力，到手先令玉盞空。
馬上 鄭剛中 
蚤酒衝寒不滿腸，日髙猶踐馬蹄霜。鳥依密樹旁邊語，梅在遠林幽處香。西去流移還未復，東来書訊且都忘。征途一任如天遠，不過歸時杏子黄。
初寒 鄭剛中 
邊城秋意老，寒色到庭除。雨久苔花暗，風髙柳葉疏。異鄉思骨肉，多病喜方書。豈是無歸計，東陽故有居。
仙人山寨至日 鄭剛中 
戍兵列栅半空蒼，俯瞰嘉陵萬仞江。山下不知傳鼓角，天邉時見引旌幢。歲寒木落鳥穿屋，晝静簾垂雲遶窗。教罷諸營無一事，錦腰催拍照金釭。
寒食偶書 鄭剛中 
楚鄉孤坐掩重扉，素髪荒唐酒一巵。眼闇久因書卷得，心闌全自世緣知。臨流問米方終日，踏雪看梅是幾時。欲上髙樓望吳越，無邊煙雨正垂垂。
擬送楊帥 鄭剛中 
久戍思賢日，中興入覲時。旌旗生喜氣，梅柳動寒枝。報國心偏苦，安邊計自奇。一軍嘗北出，萬騎絕南窺。結軌聞修好，櫜弓謹退師。浩歌藏戰甲，雅拜習朝儀。天近雷風迅，雲深雨露滋。告庭行有命，祖載敢無詩。雪意留金勒，歌聲寄玉巵。明年秋秫賤，釀酒約歸期。
偶書 鄭剛中 
癡風連日塞雲低，庭榭清寒小雨飛。葉底孤花無柰瘦，墻邊新笋不妨肥。將迎賓客幾成債，撥遣文書似解圍。孤負佳時幾尊酒，故園松菊望人歸。
送吳信叟 鄭剛中 
人生聚散只尋常，特地關情是異鄉。夜話不知邊月落，離愁還似峡江長。摶風有力須騰上，守塞無能合退藏。黄閣有人如見問，爲言衰病憶東陽。
偶書 鄭剛中 
午庭吏散日侵階，坐向春陽亦樂哉。看蝶得香穿竹去，等鶯求友過花来。三年客夢隨天遠，萬里家書對酒開。雖有是非榮辱債，其如方寸只如灰。
晚春有感 鄭剛中 
櫻桃已熟酴醿放，春去雖忙意尚誇。葉底紅圎珠映樹，架邊香瘦玉開花。有書可讀常無暇，對月方閑柰憶家。始悟渭城寒夜唱，餅爐須是小生涯。
寶信堂前杏花盛開置酒招同官以詩先之 鄭剛中 
晴光先已媚簾櫳，炫晝那堪杏吐紅。柳色半分髙致外，鳥聲全在艷香中。催科共喜錢初减，種藝須聞麥已豐。官府吾儕亦云暇，可来攜榼對東風。
四月二十日登烏奴山 鄭剛中 
烏奴樓閣起江臯，特地攜樽上最髙。城閣带煙無十里，舳艫銜運過千艘。箇中官事暫時少，明日吾生依舊勞。未到張燈猶晚渡，錦腰催拍送陶陶。
悼王思中 鄭剛中 
風前不見玉壺冰，追想欷歔淚欲横。官小僅能離令尹，家貧還祗似書生。深沉每見仁人勇，惠愛常留長者名。不負銘詩幷篆字，千年松柏共佳聲。
悼東陽許誠之父 鄭剛中 
昔同令子業膠庠，知有德行厥後昌。開廓襟懷雖善富，堅持氣節亦剛腸。掩棺往事成千古，刻石髙文冠一鄉。梅峴速培松柏茂，便看褒寵賁幽光。
悼馮元通母夫人 鄭剛中 
去載湖山春雨霏，阿参專爲板輿歸。相迎定約魚供饌，入吊那知鶴對飛。九子始終循懿德，一門中外被餘輝。送□不拂東南客，西望髙原涕落衣。
悼勾龍府君 鄭剛中 
自古英豪在釣耕，先生傳後豈其卿。筆端不合窮天巧，名下須還缺勢榮。已見春風移世夢，所留賢子是家聲。細吟絮早梅遲句，何恨九原青草生。
悼方公美母夫人 鄭剛中 
太博先生志行全，夫人內助實稱賢。寡居勤儉五千日，享福安榮九十年。已作芝蘭綿後裔，卻將金玉閟深泉。月卿手自栽松柏，遠寄哀辭爲惨然。
長沙道中 鄭剛中 
微雨過雲春半濕，曉風留雪柳偏寒。一身扶病方爲客，馬上哦詩強自寬。
宿撞抗劉家店 鄭剛中 
虺尵老馬踏深泥，投宿村坊燈火微。休問客衣何似冷，牀前猶有雪花飛。
趙知監惠牡丹二首  其一 鄭剛中 
太守分花春滿盤，謂從郴嶺翦来看。恩寬罪大方流涕，渠敢伸眉向牡丹。
趙知監惠牡丹二首  其二 鄭剛中 
遠衝嵐霧香如故，再照春陽色轉紅。親手滿缾添净水，一時回獻梵王宫。
法會堂前蒲萄一架每晨日至其上廚人輙報飯具感而爲此 鄭剛中 
竈下釡聲成菜糁，階前日影上蒲萄。頑童不用催人飯，每食焉知愧爾曹。
桂陽本覺院以屯將兵住持舜長老於前山松竹深處結草庵居之求詩擬而不與 鄭剛中 
咫尺樓臺是上方，問師何事此中藏。解頥謂我隨緣好，不欠中庭一炷香。
即事二首  其一 鄭剛中 
微凉可愛是薰風，嶺外風行瘴雨中。渇暑四圍如甑釡，不妨蒸得荔枝紅。
即事二首  其二 鄭剛中 
雨和山色得能好，風攬梅花箇様香。本是吳儂歸不早，青鞋天遣踏諸方。
茉莉 鄭剛中 
真香入玉初無信，香欲尋人玉始開。不是滿枝生綠葉，端須認作嶺頭梅。
久雨 鄭剛中 
門前苔綠路無跡，窗下書昏雲滿樓。况是幽人本多睡，飲空小社一尊休。
四月間讀杜牧之荷葉詩一時回首背西風之句嘗擬爲立春絕 鄭剛中 
冰霜枯凍度窮冬，昨夜陽和始用工。多少柳條知此意，一時開眼望東風。
雪中偶書 鄭剛中 
幾日山頭臘雪飛，人生悲樂自隨宜。抱衾萬感客無寐，踏濕孤燈僧夜歸。
用立春韻和賣藥周道人 鄭剛中 
萬金家信隔秋冬，欲往誰能化鳥工。遷客何爲未幽死，直緣君有古人風。
即事五首  其一 鄭剛中 
娟娟好是簾前竹，净綠相依乍曉時。萬葉忽驚風不定，都翻宿雨下清池。
即事五首  其二 鄭剛中 
窗外斜陽弄晚暉，酴醾更在小窗西。莫言無酒堪供醉，花氣熏人已欲迷。
即事五首  其三 鄭剛中 
面西樓閣受午暑，傍砌蒲萄生暮凉。我作城居無去憶，一方新綠亦難忘。
即事五首  其四 鄭剛中 
古寺孤雲際，寒齋落葉中。消愁惟是酒，無柰酒尊空。
即事五首  其五 鄭剛中 
日暮鳥雀瞑，空庭風雨悲。方知古今夢，同寄老槐枝。
馬伏波請征蠻據鞍矍鑠時年六十一陸鴻漸景陵人蚤年事比邱後始改業爲儒今復州東門外小寺斷碑猶言是鴻漸當時受業院也予去年蒙恩謫桂陽正年六十一今徙復州嘗訪鴻漸之遺踪戲成一絕 鄭剛中 
去年寥落征鞍急，矍鑠殊非馬伏波。今此有緣希陸羽，暮途求佛又何如。
鴻漸後宦遊廣中有詩云不羨黄金盞不羨白玉杯不羨朝入省不羨暮入臺千羨萬羨長江水曾向章華亭下来予自章臺謫廣右荆渚間巡尉督廹良遽竊賦小詩 鄭剛中  长江
自訟縲囚深負罪，不須醉尉苦相催。有如陸羽須驚羨，我向章華亭下来。
栽竹種紅蕉後數日阻雨不見賦小詩 鄭剛中 
瘦竹犯寒扶直節，蕉花垂老抱丹心。小園半月隔風雨，搔首相望空苦吟。
贈傳神者 鄭剛中 
我向無中生出妄，君從妄裏卻求真。葫蘆可畵雖依本，阿堵知君畵不親。
睡起 鄭剛中 
雨過雲深竹屋低，老人睡起亦多時。風飄嫩竹侵簷入，手挽竹梢題小詩。
數日相識多以荔子分惠荔雨久而酸予方絕糧日買米而炊戲成二十八言 鄭剛中 
窮居無米糁蒿藜，筠籠相先送荔枝。安得仙人煉丹竈，試將紅玉甑中炊。
梅花 鄭剛中 
擬求冰雪向劉义，琢作方壺不带霞。要把露華和月貯，將歸書室浸梅花。
廣人謂取素馨半開者囊置臥榻間終夜有香用之果然 鄭剛中 
素馨玉潔小窗前，采采輕花置枕邊。髣髴夢回何所似，深灰慢火養龍涎。
良嗣以予生朝將至以古賦一首爲壽作三絕與之勉其省愆念咎當在念親之先  其一 鄭剛中 
乾坤髙厚愛無偏，罪大其如未許憐。莫向歲時加念我，共須憂畏補前愆。
良嗣以予生朝將至以古賦一首爲壽作三絕與之勉其省愆念咎當在念親之先  其二 鄭剛中 
五月榴花照午時，三年知汝憶親闈。小牋寫賦隨香到，信是今年已庶幾。
良嗣以予生朝將至以古賦一首爲壽作三絕與之勉其省愆念咎當在念親之先  其三 鄭剛中 
乳燕飛飛竹色深，阿樞嬌賀想同斟。要知此日婦姑意，便是南方子父心。
柳子厚放鷓鴣詞首章曰楚越有鳥甘且腴嘲嘲自名爲鷓鴣前日相識惠野雞一籠云骨脆而美糁之良妙視之則鷓鴣也使庖人具蔬食作小詩送之山中 鄭剛中 
腸腹元無一字書，杯羹那敢嗜甘膄。廚人不用催煙火，已學羅池放鷓鴣。
老翁真箇似童兒汲井埋盆作小池退之句也去歲用此嘗爲小詩云半區茅屋裹疏籬無地容盆作小池祗有案頭翻筆墨老翁髣髴似童兒鄰舍老近以石方盆見借可容水三升置小魚其間終日觀之不厭復借退之全句成一絕 鄭剛中 
誰鐫紫石僅如斗，我貯清泉將作池。養得小魚終日看，老翁真箇似童兒。
無兔而用雞毛無直幹而用粗竹坐是二者故封川難得筆近有工以羊毛易雞以松梢當竹筆既勁利而管尤可喜爲賦四絕句  其一 鄭剛中 
小鏤松梢作管城，肉枯鱗瘦不妨輕。快隨醉客翩翩處，尚带山頭風雨聲。
無兔而用雞毛無直幹而用粗竹坐是二者故封川難得筆近有工以羊毛易雞以松梢當竹筆既勁利而管尤可喜爲賦四絕句  其二 鄭剛中 
老根先入遠煙膠，更取纖枝束細毫。再作一家香氣聚，幽人研弄亦風騷。
無兔而用雞毛無直幹而用粗竹坐是二者故封川難得筆近有工以羊毛易雞以松梢當竹筆既勁利而管尤可喜爲賦四絕句  其三 鄭剛中 
何用生花曾入夢，豈須大筆要如椽。自應優冠湘東品，斑竹容渠作比肩。
無兔而用雞毛無直幹而用粗竹坐是二者故封川難得筆近有工以羊毛易雞以松梢當竹筆既勁利而管尤可喜爲賦四絕句  其四 鄭剛中 
不因蒙製巧相規，柯葉風霜未改移。今抱寸心何所用，助君多寫歲寒詩。
題異香花俗呼指甲花 鄭剛中 
小比木犀無藴藉，輕黄碎蘂亂交加。邦人不解聽誰說，一地稱爲指甲花。
初寒 鄭剛中 
初寒未便成寒色，好似春時天氣陰。手把菊花無一語，臨風時嗅傲霜心。
菊花 鄭剛中 
露染黄金一様圎，風来香在短籬邊。雖然不解將春買，未與癡人當賭錢。
夜寒 鄭剛中 
獵獵風吹屋上茅，夜寒都在早梅梢。明朝管取東窗暖，又看羲經過一爻。
庚午冬至夜 鄭剛中 
旋尋村酒不須濃，飲少愁多酒易供。燈下一身家萬里，今年恰好是三冬。
所居苦多鼠近得一猫子畜之雖未能捕而鼠漸知畏矣 鄭剛中 
嫩白輕斑尚带癡，斂身搖尾未成威。已知穴內兩端者，祗齧餘蔬少退肥。
就寢 鄭剛中 
夜坐蒼顔得酒紅，困来頭重觸屏風。徑趨布被燈花落，夢在春寒細雨中。
虩虎捕蠅壁間極輕利砌下蝸牛宛轉涎中不勝其鈍許慎以蠅虎爲虩 鄭剛中 
窗鏬回旋憐虩虎，階前遲鈍念蝸牛。静中物理曾觀妙，一歎世間堪白頭。
辛未中春旦極熱流汗暮而風雨如深秋 鄭剛中 
起来流汗對朝曦，暮雨如秋意轉迷。信是嶺南秋半景，不須榕葉亂鶯啼。
無題 鄭剛中 
雨出筍尖髙玳瑁，風開花蕾入臙脂。恐須費盡東君力，造化無心本不知。
偶書 鄭剛中 
芭蕉嫩綠小開葉，茉莉香幽疏著花。雖設柴門多避客，如今端的似僧家。
窘匱中復大雨殊憂悶聞諸僮聚食笑語爲賦一絕 鄭剛中 
建瓴敗屋方傾雨，垂罄空囊正念饑。漸見炊煙多笑語，可憐僮僕太無知。
髙補之十月旦生朝一絕 鄭剛中 
明光覽賦爲終篇，政恐前身是漢賢。何似髙門掛弧矢，漢家此日恰新年。
戲簡文浩然詩成不往也 鄭剛中 
臨賀山泉清似政，公廚醸酒色如泉。因山相望雖千里，豈是江頭無便船。
至夜予編集經史專音 鄭剛中 
送紙迎神各就醺，病奴難喚自關門。暫收古訓書千字，静對寒燈酒一尊。
至日 鄭剛中 
寒風已是識新陽，昨夜千林不禁霜。七日欲知天道復，丈三先看土圭長。
書室中焚法煑降真香 鄭剛中 
村落縈盤草半遮，到門猶未識人家。終朝静坐無相過，慢火熏香到日斜。
酒盡 鄭剛中 
落花無夜雨，孤坐减春愁。黑白缾俱罄，誰能爲我謀。
泮宫出示盛作一編幷諸父還還集一册作二十八字先還其編 鄭剛中 
墨带殘膏濃復淡，筆生春意睟而温。昨朝借我還還集，須信芝蘭别有根。
廣中菩提樹取其葉用水浸之葉肉盡潰而脉理獨存綃縠不足爲其輕也土人能如蓮花累之號菩提燈見而戲爲此絕 鄭剛中 
初疑雲母光相射，又似秋蟬翼乍枯。智慧有燈千佛供，菩提葉巧一孤燈。
九六編成考左氏所載卦象以近世占法合之得一絕 鄭剛中 
静坐義規三易古，焚香蓍布六爻靈。反身修德前賢意，莫把窮通叩杳冥。
封州極少酴醿近得數蘂瘦小如紙花而清芬異常 鄭剛中 
小盤和雨送酴醿，瘦怯東風玉蘂稀。豈是書窗少培植，大都香足不須肥。
無題 鄭剛中 
池塘好處煙迷柳，簾幕昏時雨過山。燕子不知春有恨，銜將花片入梁間。
傅推官勸農七絕句擬和其五 出郭 鄭剛中 
偶因官事出郊坰，更向春時得好晴。山鳥自應知客意，不須相背苦飛鳴。
傅推官勸農七絕句擬和其五 登嶺 鄭剛中 
一握天邊兩角雲，嶺頭都見嶺南春。莫懷小魯東山意，祗是早来平地人。
傅推官勸農七絕句擬和其五 山家 鄭剛中 
蓬蒿深處有人家，戶外蛛絲網露華。數樹芭蕉乾未得，長官親自見生涯。
傅推官勸農七絕句擬和其五 田父 鄭剛中 
老人聽讀勸農章，扶杖興言意味長。但願門前少呼喚，自然工力到耕桑。
傅推官勸農七絕句擬和其五 勸農回 鄭剛中 
五馬蕭蕭不醉歸，祗從阡陌捲旌旗。今朝故爲勸農出，未與諸君泛酒池。
南方紫笑粗葉大花人稱其香予但聞其如酒敗醯酸有酷烈逼人之氣戲爲二十八字記之 鄭剛中 
紫笑花香非所媚，人言香勝亦予欺。初疑丙吉車茵汗，又似微生乞得時。
即事 鄭剛中 
小徑客来穿竹入，草亭凉到枕書眠。鳥呼人笑荔枝熟，如此封州已二年。
子禮和道者寮古詩復遣一絕 鄭剛中 
蒼璧方漸白鹿皮，瓊瑤更似木瓜詩。從来持得吟詩戒，此是愚翁破戒時。
窗前種小梅樹今年未著花但春来綠陰亂眼每過之必徘徊注視冀葉間或青圎如豆也成二十八言 鄭剛中 
水邉移得竹邊栽，樹小條新花未開。綠葉参差須細看，尚疑低處有青梅。
早春 鄭剛中 
雨過花梢些子濕，曉来窗下霎時寒。江鄉此際春猶靳，長是疏梅带雪看。
壬申年封州自正旦連雨至元宵不止城中泥淖沒骭而人家猶燒燈也 鄭剛中 
山城泥淖裹人家，雨腳連綿更似麻。元夜何妨燈數點，汙渠合是有蓮花。
草亭遠望 鄭剛中 
酴醿試玉在新條，風肅朝陽宿霧消。侵曉不知花有露，清寒惟覺夢無聊。
草寮書事 鄭剛中 
争巢野鵲噪木杪，得友黄鶯棲柳陰。都與老夫供一笑，笑他禽鳥亦勞心。
無題 鄭剛中 
柳色幾番隨雨暗，蕉心閑處向人開。箇中豈得無詩句，滯思如膠索不来。
早春有感 鄭剛中 
带煙柳外陰晴好，趁暖花苞日夜肥。有宅一區園十畝，不知天遣幾時歸。
竹間見雙蝶 鄭剛中 
東山桃李錦成堆，粉翅飛飛又卻回。向此相隨穿綠竹，須知端爲道人来。
秋思 鄭剛中 
曉来自掃寒階净，雨後又還黄葉添。秋色庭前容不盡，隨風蕭颯過疏簾。
受崧兄弟赴漕司試作二十八言送之 鄭剛中 
丹桂亭亭五十尺，共持玉斧取来看。從前知有姜肱被，草怕早春天上寒。
風竹 鄭剛中 
蕭然風竹亂猗猗，孤立梅花竹四圍。宫女回旋翻翠袖，中間玉塋豈真妃。
假山 鄭剛中 
真山固自玉簪碧，秋意亦到假山中。峰潤雨因窗罅入，洞寒雲與小爐通。
秋雨遽凉 鄭剛中 
數日窗無疏竹影，煙中長有萬絲飛。不知小雨催時節，但覺朝来欠裌衣。
雜興二首  其一 鄭剛中 
頻婆隨我泛江湖，更到南方一物無。相識只餘孤嶼鳥，好看那有丈人烏。
雜興二首  其二 鄭剛中 
村酒向人雖是薄，寒梅於我未全疏。山齋獨酌已半醉，自看小童尋晚蔬。
梅 鄭剛中 
默坐觀書久不言，爲梅驅我到詩邊。月明孤影瘦如畵，曉起數枝清欲仙。
醉觀子禮家兩姬舞 鄭剛中 
綵雲装髻縷金衣，舉袖蹁躚玉一圍。自是屋深雙燕入，不應簾裏有花飛。
僮方搗茶知予晝寢輟搗以待呼而戒之 鄭剛中 
頑童来聽老夫言，困至如今我欲眠。汝但閉門推客去，破茶不礙夢魂圎。
雜興 鄭剛中 
不似張蒼作瓠肥，衰顔白髪就昏癡。近来終日扃柴戶，静看微風過竹枝。
薔薇 鄭剛中 
一架薔薇四面垂，花工不苦費胭脂。淡紅點染輕隨粉，浥徧幽香清露知。
傅經幹以所業一編出示戲贈一絕 鄭剛中 
萬里一身同影到，自餘無物與偕来。箧中驟富人休怪，新得明珠十一枚。
偶題窗間 鄭剛中 
一騎山行豈是侯，霸陵要自莫呵休。蒙恩君欲知輕重，曾督坤維六十州。